Cukai terhadap produk bergula mampu bantu atasi masalah diabetes

Kaji Selidik Kesihatan dan Morbiditi Kebangsaan yang terkini melaporkan peningkatan dalam prevalens diabetes, yang kini menjejaskan 1 daripada 5 orang dewasa di Malaysia.

Sehubungan itu,  Dr. Noor Hisham menekankan kepentingan pendekatan yang holistik dalam pencegahan dan pengurusan penyakit untuk membanteras diabetes.

“Kerajaan sememangnya sedar mengenai kepentingan isu ini. Dalam Rancangan Malaysia ke-12, kami telah merangka strategi untuk menggiatkan usaha memerangi pelbagai penyakit tidak berjangkit seperti diabetes, penyakit jantung, dan kanser, dengan membangunkan program kesedaran dan saringan, serta pelbagai inisiatif dan dasar makro.

“Kami berharap dasar-dasar seperti pelanjutan cukai gula yang diumumkan dalam Bajet 2022 akan dapat membantu rakyat Malaysia menguruskan dengan lebih baik pengambilan minuman bergula yang tinggi buat masa ini,” kata Ketua Pengarah Kesihatan, Kementerian Kesihatan Malaysia  (KKM) Tan Sri Datuk Dr Noor Hisham.

Beliau berucap dalam forum media sempena Hari Diabetes Sedunia 2021 anjuran syarikat penjagaan kesihatan global, Novo Nordisk bersama Unit Penyakit Tidak Berjangkit (NCD) dari Jabatan Kawalan Penyakit, KKM.

Forum yang bertemakan “Akses kepada Penjagaan Diabetes Seabad Sejak Penemuan Insulin”, membincangkan landskap dan dasar penjagaan diabetes di negara ini, meninjau pencapaian setakat ini dan membentangkan perkembangan dalam pencegahan dan pengurusan diabetes.

Sesi panel perbincangan juga telah diadakan untuk membincangkan  masa hadapan penjagaan diabetes, yang menampilkan pakar-pakar termasuk Timbalan Pengarah (Penyakit Tidak Berjangkit) di KKM,Dr. Feisul Idzwan  Mustapha, Pakar Runding Endokrinologi, Ketua Unit Endokrin di Hospital Putrajaya dan Ketua Perkhidmatan Sub-Kepakaran Endokrinologi di KKM, Datuk Dr. Zanariah Hussein dan Pakar Psikologi,  Dr. Hariyati Shahrima Abdul Majid.

Seiring dengan tema Hari Diabetes Sedunia – “Akses kepada Penjagaan Diabetes – Jika Tidak Sekarang, Bila Lagi?”, forum ini akan turut memberi tumpuan kepada pencapaian serta jurang dan cabaran dalam pengurusan diabetes – menerusi penerangan daripada panel pakar dalam pelbagai aspek termasuk rawatan, penjagaan di rumah, pengurusan psikososial, serta dasar dan program berkaitan diabetes.

Menyentuh tentang masa hadapan pengurusan diabetes, Dr. Zanariah berkata, dengan pendekatan bersepadu dalam penjagaan, serta peningkatan dalam penggunaan teknologi digital dalam konsultasi dengan pesakit, pihaknya teruja untuk menantikan lebih banyak perkembangan yang membolehkan kami memberi penjagaan yang lebih baik kepada pesakit diabetes.

“Diabetes adalah penyakit jangka panjang yang bukan sahaja menjejaskan pesakit, tetapi juga penjaga mereka. Menguruskan diabetes di rumah boleh memberi impak psikologi kepada pesakit diabetes dan penjaga mereka – oleh itu, tumpuan yang lebih tinggi perlu diberikan kepada kesejahteraan psikososial.

“Kami berharap agar lebih ramai pakar dalam penjagaan kesihatan mental boleh dilatih untuk memberi sokongan yang lebih baik kepada pengurusan dan penjagaan penyakit kronik di masa hadapan,” tambah Dr. Hariyati.

Sementara itu, Dr. Feisul berkata, apabila bercakap tentang meningkatkan kesedaran terhadap diabetes, kerjasama pelbagai pihak adalah penting untuk membina persekitaran yang menggalakkan kesihatan, bagi mengurangkan risiko penyakit tidak berjangkit di kalangan rakyat Malaysia, terutamanya golongan yang berisiko.

“Bagi mencapai matlamat ini, kami juga berusaha untuk membangun dan menerapkan kesihatan digital sebagai pemangkin perubahan tingkah laku untuk mengurangkan pendedahan populasi berisiko kepada faktor-faktor risiko penyakit tidak berjangkit. Kami akan terus menggiatkan usaha membangunkan program-program untuk mendidik orang ramai mengenai pencegahan, penjagaan dan pengurusan diabetes,” katanya

Hari Diabetes Sedunia adalah sebuah kempen kesedaran global yang dimulakan pada tahun 1991 oleh Federasi Diabetes Antarabangsa (IDF) dan Organisasi Kesihatan Sedunia (WHO) sebagai respons kepada kebimbangan yang semakin meningkat akibat prevalen diabetes yang semakin serius. Kempen ini menggalakkan usaha-usaha untuk meningkatkan serta menyebarkan kesedaran mengenai kepentingan merawat dan menguruskan penyakit diabetes yang merupakan isu kesihatan global yang kritikal.


‘Jenazah ibu berseri-seri dan harum’

Kematian seorang jemaah umrah sebaik tiba di Lapangan Terbang Antarabangsa Kuala Lumpur (KLIA), Jumaat lalu, mempunyai kisah tersendiri diceritakan anaknya selepas jenazah selamat dikebumikan.

Allahyarham Norasiah Awi, 53, dari Blok 4 Felda Lok Heng Selatan di Kota Tinggi, Johor, selamat dikebumikan di Tanah Perkuburan Islam Felda Lok Heng Barat selepas Isyak pada 4 Jun lalu.

Kematiannya turut mendapat ulasan penceramah bebas PU Amin yang menyatakan Allahyarham belum sampai di rumahnya dan masih menjadi tetamu Allah.

“Selagi belum sampai ke rumah, Al Marhumah masih berstatus tetamu Allah,” kata PU Amin sambil turut mengucapkan takziah kepada keluarga Allahyarham.

Sementara itu, seorang anak Allahyarham, Muhamad Norikhmal Ahmad memberitahu arwah ibunya memang mencemburui kisah jemaah yang meninggal dunia atau mati syahid di Makkah.

“..dan tidak sangka dia kembali kepada pencipta selepas pulang mengerjakan umrah,” kata guru tadika itu seperti dilapor BH.

Menceritakan lebih lanjut, Muhamad Norikhmal, 21, yang juga anak bongsu daripada lima beradik berkata, beliau tergamam apabila menerima panggilan pada jam 12 tengah hari Jumaat lalu daripada juruterbang yang memaklumkan ibunya, meninggal dunia.

Sebelum memulakan penerbangan pulang ke Malaysia, beliau berkata, ibunya ada membuat panggilan video menghubunginya dan adik-beradiknya menyatakan sudah berada di Jeddah dan ketika itu dalam keadaan baik dan langsung tidak menunjukkan sebarang perubahan.

“Ibu ceria dan sempat menunjukkan beg yang berisi baju kotornya kepada kakak dan memberitahu dia akan pulang serta meminta semua anaknya berkumpul di rumah.

“Tidak sangka ia menjadi petanda ibu mahu meninggalkan kami dan memang semua kami berkumpul serta mengurus pengebumian arwah ibu pada jam 11 malam pada Sabtu lalu,” katanya.

Berita berkaitan: Jemaah umrah meninggal di KLIA

Sehari sebelum menerima berita sedih itu, Muhamad Norikhmal berkata, kucing kesayangan ibunya mati secara tiba-tiba dan beliau bermimpi ibunya berpakaian putih dan menyatakan ingin pergi jauh.

“Malah arwah ibunya juga sempat berpesan kepada adik-beradiknya supaya menjaga bapa dan sentiasa mengekalkan hubungan baik sesama sendiri.

“Saya tidak dapat melupakan sajian disediakan arwah ibu ketika sambutan hari lahir pada 6 Mei lalu iaitu rendang dan arwah juga menyatakan mahu berkumpul bersama semua anak pada Aidiladha.

“Ketika di Makkah, kami juga dimaklumkan bahawa arwah ibu membantu seorang jemaah warga emas sebilik dengannya ketika wanita berkenaan dalam keadaan tidak bermaya.

“Arwah ibu tiada sebarang sejarah penyakit termasuk kencing manis atau darah tinggi, tidak sangka dia yang aktif sepanjang masa dan gemar bersenam akhirnya meninggalkan kami sekeluarga,” katanya.

Muhamad Norikhmal berkata, ketika mengurus jenazah ibunya, wajah arwah juga didapati dalam keadaan berseri-seri, tersenyum dan berbau harum.

“Perjalanan terakhirnya adalah senang dan dalam keadaan seperti yang diimpikan itu selepas hajatnya mengerjakan umrah bersama abah tertunai.

“Kami berdoa semoga roh arwah ditempatkan dalam kalangan orang yang beriman dan ibu tenang di sana,” katanya.


Kerajaan Anwar dikecam selepas Zahid bebas, Ambiga kata pembaziran kerja pendakwa raya

Bekas presiden Badan Peguam Malaysia, Datuk Ambiga Sreenevasan hari ini mengecam keputusan melepas tanpa membebaskan (DNAA) Timbalan Perdana Menteri Datuk Seri Ahmad Zahid Hamidi bagi 47 pertuduhan rasuah membabitkan Yayasan Akalbudi, mengatakan penjelasan perlu diberikan kepada rakyat.

Kritikan terhadap kerajaan campuran Datuk Seri Anwar Ibrahim itu hadir ekoran permohonan Timbalan Pendakwa Raya Datuk Mohd Dusuki Mokhtar untuk melepaskan tanpa membebaskan (DNAA) Zahid hari ini daripada pertuduhan kes rasuah dihadapinya.

“Pembaziran dana awam dalam membuktikan kes prima facie dan pembaziran semua kerja keras oleh anggota Jabatan Peguam Negara,” kata Ambiga dalam ciapan di Twitter.

“Dan saya harap tiada ahli politik UG berani untuk mewajarkan perkara ini atau sekali lagi mengatakan mereka anti rasuah,” tambahnya, merujuk kepada singkatan kerajaan perpaduan yang digunakan oleh kerajaan campuran Anwar.

DNAA itu diberikan Hakim Datuk Collin Lawrence Sequerah selepas Jabatan Peguam Negara memutuskan untuk menghentikan kes terhadap Zahid.

Pihak pendakwaan memohon DNAA awal hari ini, manakala pasukan pembelaan Zahid berhujah untuk pembebasan penuh pertuduhan terhadapnya.

Zahid berdepan 12 pertuduhan pecah amanah (CBT), lapan rasuah, dan 27 pengubahan wang haram membabitkan puluhan juta ringgit milik Yayasan Akalbudi.

Antara pertuduhan CBT ialah beliau didakwa menjelaskan hutang kad kreditnya menggunakan Yayasan Akalbudi melalui 44 keping cek berjumlah kira-kira RM1.3 juta antara Januari 2013 dan Disember 2016.

Sementara itu bekas duta Dennis Ignatius berkata bahawa DNAA tidak mengejutkan.

“Itulah rancangan selama ini; harga yang Anwar rela bayar untuk menjadi perdana menteri.

“Semua cerita karut tentang anti-rasuah dan kerajaan yang baik itu hanyalah untuk rakyat yang mudah tertipu di luar sana yang masih percaya kepada reformasi,” katanya di Twitter.

Anwar mengangkat sumpah sebagai Perdana Menteri atas sokongan daripada Zahid dan 30 ahli Parlimen daripada UMNO-Barisan Nasional (BN), susulan pilihan raya umum tahun lepas yang mengakibatkan Parlimen tergantung.


Taklimat khas dipanggil Zahid pada Sabtu ini, mesyuarat Biro Politik malam ini

Selepas mengadakan satu taklimat khas sehari sebelum perbicaraan kes Datuk Seri Najib Razak, UMNO sekali lagi akan mengadakan satu taklimat pada Sabtu ini.

Taklimat khas kali ini dipanggil Presiden parti, Datuk Seri Ahmad Zahid Hamidi yang menjemput semua pemimpin parti seluruh negara untuk berkumpul di Dewan Merdeka Pusat Dagangan Dunia Kuala Lumpur pada 2 petang.

Setiausaha Agung UMNO, Datuk Seri Ahmad Maslan mengesahkan jemputan rasmi yang dihantar itu kepada semua ahli akar umbi parti untuk turut serta dalam taklimat tersebut.

Tanpa menjelaskan secara terperinci tujuan taklimat itu diadakan, katanya, ia berhubung “isu semasa terkini”.

Jemputan itu turut dipanjangkan kepada semua ahli jawatankuasa dan pimpinan UMNO bahagian yang ingin hadir.

Hadirin diminta berbaju merah Umno untuk menghadiri taklimat khas itu.

Dalam perkembangan lain, UMNO juga akan mengadakan satu mesyuarat Biro Politik pada malam ini di ibu pejabat parti.

Difahamkan perbincangan mesyuarat malam ini berkisar berhubung keputusan mahkamah Najib dan langkah seterusnya yang bakal diambil UMNO dalam menghadapi pilihan raya umum ke-15 (PRU-15).

Zahid juga akan mempengerusikan mesyuarat Biro Politik malam ini dengan dijangka pemimpin utama parti akan hadir.

Untuk rekod, pada Isnin lalu satu taklimat khas juga dipanggil oleh Zahid semasa Najib sedang berdepan perbicaraan akhirnya dan semalam sabitan hukuman penjara dikekalkan.

Keputusan Mahkamah Persekutuan semalam memberi tekanan kepada Zahid yang juga sedang berdepan puluhan pertuduhan jenayah.


Pendi Buaya, Nuar Taman suspek kes bunuh mati ditembak

Dua lelaki yang maut ditembak polis di Kampung Simpang Tokku, di Kuala Terengganu, Selasa lalu, merupakan suspek utama satu kes pembunuhan serta disyaki anggota sindiket pengedaran dadah yang bergerak aktif di negeri ini sejak 10 tahun lalu.

Ketua Polis Terengganu Datuk Rohaimi Md Isa, berkata pihaknya sudah mengenal pasti identiti kedua-dua lelaki tempatan itu yang dikenali sebagai ‘Nuar Taman’ berusia 29 tahun berasal dari daerah ini, dan ‘Pendi Buaya’ berumur 25 tahun dari Marang.

“Seorang suspek terbabit mempunyai lapan rekod jenayah lampau berkaitan dadah, manakala seorang lagi ada 11 rekod jenayah lampau juga berkaitan dadah.

“Hasil siasatan juga mendapati mereka memang terkenal dalam kalangan penagih dadah di negeri ini, termasuk di kawasan FELDA,” katanya memetik laporan Bernama.

Beliau berkata demikian kepada pemberita selepas Majlis Serah Terima Tugas Ketua Jabatan Siasatan Jenayah (KJSJ) Terengganu dan Pemakaian Pangkat Pegawai Kanan Polis Kontinjen Terengganu, di Kuala Terengganu, hari ini.

Bekas KJSJ negeri, Asisten Komisioner Mohd Marzukhi Mohd Mokhtar, dilantik sebagai Ketua Penolong Pengarah (Latihan/Peperiksaan/Kompetensi) Bahagian Latihan Jabatan Pengurusan di Ibu Pejabat Polis Bukit Aman, manakala bekas Timbalan Ketua Polis Daerah Kuala Terengganu, Asisten Komisioner Suffian Sulaiman pula dilantik menggantikan Mohd Marzukhi.

Dengan tertumpasnya kedua-dua suspek terbabit, Rohaimi berkata, polis percaya berjaya menyelesaikan kes seorang lelaki berusia 41 tahun ditembak mati pada 5 Mac lalu di tepi jalan di Kampung Pasir Tinggi, Hulu Terengganu.

“Berdasarkan hasil siasatan polis, mereka berdua adalah suspek dalam kes tembak berkenaan,” katanya.

Beliau berkata, selepas kejadian tembak-menembak antara ‘Nuar Taman’ dan ‘Pendi Buaya’ dengan polis pada Selasa lalu, pihaknya merampas dua pucuk revolver .38 serta beberapa butir peluru di dalam kereta yang digunakan suspek.

“Polis juga menjumpai 20 peket plastik dadah disyaki syabu seberat lebih 1,000 gram (g) serta 14 botol kecil heroin seberat lebih 67g, dan jumlah keseluruhan dadah itu membawa kepada kes bawah Seksyen 39B Akta Dadah Berbahaya,” katanya.

Dalam perkembangan lain, Rohaimi berkata, pihaknya sudah mengarahkan semua ketua polis daerah supaya melakukan pemantauan terhadap penjualan mercun dan bunga api di daerah masing-masing, bagi memastikan hanya jenis tertentu yang dibenarkan dijual kepada orang ramai.

“Penjualan kepada individu bawah umur 18 tahun adalah satu kesalahan. Pemantauan akan dilaksanakan kerana kita tidak mahu ada insiden kecederaan atau kehilangan nyawa disebabkan kebakaran (mercun dan bunga api),” katanya.


Jangan berhimpun Rabu ini: Amaran polis

Polis memberi amaran tegas akan mengambil tindakan terhadap mana-mana pihak dan individu susulan tular klip video mengajak orang ramai berkumpul di lokasi tertentu pada tengah hari 30 Jun ini.

Pengarah Keselamatan Dalam Negeri dan Ketenteraman Awam (KDNKA), Datuk Zainal Abidin Kasim berkata polis mengesan video berdurasi 2 minit 40 saat yang disebar menerusi media sosial mengajak orang ramai berbuat demikian pada jam 12 tengah hari Rabu ini.

“PDRM ingin mengingatkan masyarakat bahawa prosedur operasi standard (SOP) Majlis Keselamatan Negara (MKN) mengenai pergerakan dan penganjuran aktiviti sosial masih berkuat kuasa,” katanya dalam kenyataan hari ini.

Antara SOP yang berkuat kuasa termasuk tiada rentas sempadan negeri dan daerah kecuali bagi tujuan yang dibenarkan, dan aktiviti sosial yang boleh menyebabkan ramai orang hadir di sesuatu tempat sehingga menyukarkan penjarakan fizikal.

“Orang ramai dinasihati untuk tidak menyebarkan apa jua ahan yang boleh mengajak orang ramai melanggar SOP MKN yang boleh menyebabkan penularan wabak Covid-19.

“PDRM juga menyeru orang ramai untuk terus mematuhi SOP dan bersama-sama memainkan peranan dalam usaha kerajaan untuk melandaikan keluk penularan wabak Covid-19,” katanya.


UMNO tak mahu Ismail Sabri jadi PM selepas PRU-15: Dr Mahathir

Walaupun UMNO berjaya menang selepas pilihan raya umum ke-15 (PRU-15), tetapi Datuk Seri Ismail Sabri Yaakob tidak akan dilantik menjadi Perdana Menteri (PM) semula.

Pengerusi parti Pejuang, Tun Dr Mahathir Mohamad mendakwa UMNO tidak akan mengekalkan Ismail Sabri sebagai calon PM selepas PRU-15, sebaliknya individu yang menjadi penyokong kuat Datuk Seri Najib Razak akan dinaikkan menjadi pemimpin nombor satu negara.

“Ramai ahli UMNO hendak supaya PRU-15 diadakan segera. Apakah Ismail Sabri akan jadi Perdana Menteri jika UMNO menang. Tentu tidak.

“Yang akan jadi PM tentulah penyokong kuat Najib. Bagi kerajaan yang akan didirikan, yang utama adalah membebas Najib dari hukuman 12 tahun penjara,” katanya dalam satu kenyataan hari ini.

Sementara itu, Dr Mahathir juga berkata UMNO tidak menghormati Ismail Sabri walaupun dirinya seorang PM dan insiden selepas Pilihan Raya Negeri (PRN) Johor lalu adalah jelas menunjukkan wujud penolakkan terhadapnya.

“Dalam satu rakaman video Perdana Menteri ditolak ke belakang oleh Presiden UMNO dan tarik Najib ke hadapan di tempat Perdana Menteri.

“Dari peristiwa ini jelas Najib lebih dihormati oleh UMNO daripada Perdana Menteri. Apakah jenis kerajaan yang didirikan oleh Ismail Sabri jikalau ia boleh dihina di hadapan dunia,” katanya lagi.

Selain itu, tular juga satu klip video menunjukkan Ismail Sabri digesa dengan sorakan penyokong UMNO dan Barisan Nasional (BN) supaya membubarkan Parlimen dengan segera sebaik kemenangan besar di Johor.

Dalam pada itu, Ahli Parlimen Langkawi itu memberitahu pihak berkuasa sedang menyiasatnya dan akan dipanggil untuk diambil keterangan.

Bagaimanapun, Dr Mahathir tidak menyatakan sebab siasatan tersebut.

“Saya akan dipanggil untuk soal siasat. Di Malaysia ini satu tekanan yang menakutkan. Tutup mulut. Tutup telinga. Awak okay,” katanya dalam satu kenyataan pada Isnin.

Ahli Parlimen Langkawi itu turut menyatakan kehairanannya kerana rakyat Malaysia tidak marah terhadap bekas Perdana Menteri, Datuk Seri Najib Tun Razak dan isterinya, Datin Seri Rosmah Mansor kerana kedua-dua mereka antara yang disebut berkali-kali sebagai terlibat dengan kes 1 Malaysia Development Berhad (1MDB).

“Laporan-laporan ini boleh dibaca dalam akhbar Malaysia. Tetapi yang peliknya ramai orang Malaysia tidak sedikit pun marah terhadap Najib dan Rosmah, jauh sekali merasa malu.

“Di Pilihan Raya Negeri (PRN) Johor parti Najib disokong sehingga menang dua per tiga kerusi Dewan Undangan Negeri (DUN),” katanya lagi.


Omicron: Indonesia larang pelancong Britain, Norway, Denmark masuk

Indonesia meletakkan Britain, Norway dan Denmark ke dalam senarai larangan perjalanan, sambil memberi alasan peningkatan jangkitan varian baharu Covid-19, Omicron, di ketiga-tiga negara berkenaan.

Bagaimanapun, pelancong dari Hong Kong dibenarkan masuk setelah wilayah China itu dikeluarkan daripada senarai larangan.

Dengan keputusan baharu itu, Indonesia kini mempunyai sejumlah 13 negara dalam senarai larangan perjalanan termasuk Afrika Selatan, Bostwana, Namibia, Zimbabwe, Lesotho, Mozambique, Eswatini, Malawi, Angola dan Zambia.

Menteri Penyelaras Maritim dan Hal Ehwal Pelaburan, Luhut Binsar Pandjaitan memberitahu sidang media, kerajaan boleh menambah lebih banyak negara dalam senarai itu bergantung kepada perkembangan situasi di Indonesia.

“Kami terus memerhati keadaan dan kami melakukan penilaian mingguan. Kami masih tidak tahu tentang butiran varian Omicron, walaupun ramai penyelidik mendapati ia lebih mudah menular,” kata Pandjaitan.

Setakat Isnin, Kementerian Kesihatan Republik Indonesia (KKRI) telah mengesahkan tiga kes varian Omicron.

“Kami menggesa orang ramai mengelak ke luar negara jika tiada tujuan penting,” kata Pandjaitan.

Kerajaan telah memutuskan untuk melanjutkan sekatan ke atas aktiviti awam, yang dikenali sebagai perintah Pemberlakukan Pembatasan Kegiatan Masyarakat (PPKM), di luar Jawa dan Bali dari Jumaat hingga 3 Januari 2022, kata seorang menteri kanan.

Langkah itu diambil berikutan mekanisme PPKM semasa cuti Krismas dan Tahun Baharu berdasarkan tahap penilaian pandemik, kata Menteri Koordinator Hal Ehwal Ekonomi Airlangga Hartarto.

Hartarto juga berkata jumlah kes harian di luar Jawa dan Bali sejak tujuh hari lalu telah menurun sebanyak 98.9 peratus dengan kadar kematian 3.12 peratus dan kadar pemulihan 96.71 peratus.

Jumlah kes Covid-19 di negara ini kini meningkat kepada 4,260,677, apabila 133 pesakit baharu direkodkan dalam tempoh 24 jam lalu.

Sebanyak 216 pesakit pulih menjadikan jumlah keseluruhan kes sembuh kepada 4,111,835, dan 11 orang lagi meninggal dunia dalam tempoh 24 jam yang lalu, menjadikan jumlah kematian kepada 144,013. – Agensi


Kerajaan Johor minta KDN kaji semula syarat MM2H

Syarat ketat Program Malaysia Rumah Keduaku (MM2H) dibawah kendalian Kementerian Dalam Negeri (KDN) yang diumumkan baru-baru ini perlu dikaji semula, gesa kerajaan Johor.

Menteri Besarnya, Datuk Hasni Mohamad berkata Johor akan terkesan dengan syarat baharu tersebut dan meminta agar syarat lama dapat dikekalkan dan isu tersebut juga sudah dipanjangkan kepada Menteri Kewangan Tengku Datuk Seri Zafrul Tengku Abdul Aziz.

“Keadaan di Johor berbeza kerana kita berjiran dengan Singapura dan program MM2H adalah satu daripada kekuatan yang banyak memberi faedah dan manfaat kepada kita.

“Jadi, kita berharap KDN bukan sahaja dapat mengkaji semula syarat itu, tetapi juga mencapai satu keputusan dengan segera. Johor amat terkesan dengan apa yang telah diumumkan (syarat baharu) dan kalau boleh syarat lama itu dikekalkan dan peserta tidak terikat dengan syarat baharu,” katanya lapor Bernama.

Hasni terdahulu menyempurnakan Program Penyerahan 46 unit rumah bagi penempatan semula penduduk Kampung Ladang Darat ke Kampung Pendas Baru hari ini.

Beliau mengulas mengenai antara perkara yang dibincangkan menerusi lawatan Tengku Zafrul ke Johor selama dua hari bermula semalam.

Sultan Johor Sultan Ibrahim Almarhum Sultan Iskandar baru-baru ini menzahirkan kekecewaan kepada KDN kerana enggan menyemak semula syarat ketat MM2H.

Baginda bertitah Johor adalah antara destinasi popular MM2H selain program itu turut menyumbang kepada pendapatan negeri.

Pada 11 Ogos lepas, KDN mengumumkan MM2H, yang sebelum ini dibekukan, diaktifkan semula dengan penambahbaikan dibuat ke atas dasar dan syarat permohonan bagi tujuan mengimbangi aspek keselamatan dan ekonomi.

Sementara itu, Hasni berkata kerajaan negeri turut menyuarakan hasrat kepada Tengku Zafrul untuk memperluaskan agenda pembekalan makanan dan kesediaan untuk menjadi pembekal produk makanan kepada negara luar.

“Kita telah menerima peruntukan RM35 juta menerusi belanjawan tahun lepas dan akan meminta tambahan belanjawan pada tahun depan untuk menjayakan agenda ini,” katanya.

Hasni berkata Tengku Zafrul juga antara lain turut bersedia untuk melihat semula beberapa insentif kepada sektor elektronik, pembuatan dan petrokimia di negeri ini berikutan keadaan ekonomi yang lembab susulan pandemik Covid-19.


PASLeaks tak jejas imej PAS: Hadi Awang

PAS yakin isu penyebaran dokumen ‘PASLeaks’ tidak akan menjejaskan imej parti tersebut, kata Presidennya, Tan Sri Abdul Hadi Awang.

Beliau berkata sehingga kini, PAS sentiasa menerima pertambahan ahli baharu.

“Sehingga hari ini, tiap-tiap bulan kita terima ahli baharu. Tidak kurang dari 1,000 ahli baharu, kadang-kadang 2,000, 4,000 pun ada ahli baharu,” katanya ketika ditemui pemberita selepas menyampaikan kuliah dhuha mingguan di Masjid Rusila di sini hari ini.

Ahli Parlimen Marang itu juga berkata hubungan antara pemimpin PAS dengan pemimpin UMNO juga tidak tergugat disebabkan penyebaran dokumen tersebut.

Sebelum ini, tular menerusi media sosial beberapa keratan dokumen didakwa minit mesyuarat PAS yang mempunyai pelan atau gerak kerja parti itu untuk menjatuhkan UMNO dan Barisan Nasional (BN).

Ketua Polis Kuala Lumpur Datuk Azmi Abu Kassim dilaporkan berkata polis sudah memulakan siasatan terhadap kes berkenaan dan akan memanggil semua ahli politik disebut dalam minit mesyuarat yang tular itu.

Dalam perkembangan lain, Abdul Hadi sekali lagi menegaskan PAS tidak akan menyertai kerjasama politik atau ‘khemah besar’ yang dilapor dicadangkan pemimpin pembangkang tertentu untuk menghadapi BN pada Pilihan Raya Umum Ke-15 (PRU15) akan datang.

Jelasnya, PAS akan terus mempertahankan agenda perpaduan ummah dengan hanya bekerjasama dengan parti-parti terbesar orang Islam iaitu Bersatu dan UMNO, selain badan-badan bukan kerajaan Islam dan kumpulan serta parti bukan Islam yang tidak ekstrem.

“Kita tidak ikut khemah kerana dalam khemah itu ada ‘tikus’, ‘kucing’, ada macam-macam. Segalanya ada dalam khemah itu,” katanya.


188 penjawat awam ditahan terlibat kesalahan dadah pada tahun ini: JSJN

Seramai 188 penjawat awam ditahan Polis Diraja Malaysia (PDRM) atas pelbagai kesalahan berkaitan dadah bagi tempoh empat bulan pertama tahun ini.

Jabatan Siasatan Jenayah Narkotik (JSJN) Bukit Aman dalam kenyataan menerusi Facebook memaklumkan daripada jumlah itu, empat daripada mereka ditahan mengikut Seksyen 3(1) Akta Dadah Berbahaya (ADB) Langkah-Langkah Pencegahan Khas (LLPK) 1985, menurut laporan Bernama,

Menurut kenyataan itu, penjawat awam berkenaan adalah sebahagian daripada 62,132 individu yang ditahan atas pelbagai kesalahan dadah dan racun dalam tempoh itu selain rampasan pelbagai dadah, daun serta air ketum bernilai RM213 juta.

“JSJN berjaya merampas pelbagai jenis dadah seberat 7,917 kilogram (kg), 1,379 liter pelbagai jenis cecair dadah, 31,856 kg daun ketum dan 21,243 liter air ketum.

“JSJN turut berjaya menumpaskan 118 sindiket yang melibatkan 366 tangkapan individu serta membongkar empat makmal dadah. JSJN turut menahan empat ahli kimia serta menyita pelbagai aset milik sindiket bernilai RM32.8 juta manakala RM2.7 juta nilai harta yang telah dilucuthak,” menurut kenyataan itu.

Selain itu, JSJN memaklumkan seramai 2,669 penagih dadah tegar yang mempunyai rekod kesalahan dadah berulang telah dituduh mengikut Seksyen 39C ADB 1952 dengan seramai 1,533 daripadanya disabitkan kesalahan dalam tempoh berkenaan.

JSJN juga memberitahu dalam tempoh berkenaan, sebanyak 25,331 kertas siasatan dibuka dengan 22,753 daripadanya berjaya dituduh di mahkamah.


Aktiviti berkumpul ramai punca kes naik, bukan rentas negeri

Tanggapan pergerakan rentas negeri menjadi punca kes Covid-19 meningkat disangkal Menteri Kesihatan Khairy Jamaluddin Abu Bakar yang berkata sekiranya imunisasi mencapai 90 peratus dijangka tidak mengundang gelombang peningkatan tersebut.

Bagaimanapun, Khairy berkata aktiviti perkumpulan atau perhimpunan dikalangan orang ramai yang pulang ke kampung halaman masing-masing boleh mengakibatkan penularan jangkitan Covid-19 dan akan meningkatkan lonjakan kes.

“Cuma, saya ingin tegaskan bahawa pergerakan rentas negeri saja tidak akan sebabkan peningkatan kes, tetapi ‘congregation’ (pengumpulan) yang mencetuskan penularan jangkitan.

“Justeru, pergerakan rentas negeri bukan isu sangat,” katanya pada sesi penggulungan di Dewan Rakyat hari ini.

Dalam penggulungan tersebut juga, Khairy tidak menolak 90 peratus orang dewasa yang menerima vaksin ketika ini berkemungkinan mewakili kira-kira 60 peratus keseluruhan rakyat Malaysia, justeru kerajaan akan meluaskan liputan pemberian vaksin kepada golongan remaja ketika ini.

“Betul, kalau dikira, 90 peratus liputan imunisasi dalam kalangan dewasa berkemungkinan mewakili sekitar 60 peratus saja jika dibandingkan dengan keseluruhan penduduk di Malaysia.

“Tetapi, kadar liputan imunisasi akan meningkat, susulan pemberian vaksin kepada golongan remaja yang giat dijalankan di seluruh negara ketika ini,” terang beliau.

Semalam, Perdana Menteri Datuk Seri Ismail Sabri Yaakob berkata rakyat akan dibenarkan merentas negeri apabila negara mencapai 90 peratus kadar vaksinasi dewasa berdasarkan data dan analisis yang dibuat Kementerian Kesihatan (KKM).

Jelasnya, perkara itu diputuskan Mesyuarat Jawatankuasa Khas Pengurusan Pandemik.

Selain itu, beliau memaklumkan, kerajaan turut membenarkan pembukaan pusat pelancongan, pulau atau kawasan pelancongan apabila mencapai kadar vaksinasi berkenaan.

“Mesyuarat Jawatankuasa Khas Pengurusan Pandemik hari ini bersetuju membenarkan pembukaan pusat-pusat pelancongan, pulau-pulau atau kawasan pelancongan berserta aktiviti rentas negeri dengan syarat mencapai 90 peratus kadar vaksinasi dewasa berdasarkan data dan analisis yang telah dibuat oleh KKM,” katanya.

Selepas kira-kira lapan bulan pelaksanaan Program Imunisasi Covid-19 Kebangsaan (PICK), Malaysia kini berjaya mencapai kadar 80 peratus daripada penduduk dewasa lengkap menerima vaksin Covid-19.


Pengganti Rafiq diumum dalam masa terdekat: Hamzah

Pengganti Datuk Mohd Rafiq Naizamohideen sebagai Pengerusi Bersatu dan Perikatan Nasional (PN) Melaka akan diumumkan dalam masa terdekat, kata Datuk Seri Hamzah Zainudin.

Setiausaha Agong Bersatu itu berkata keputusan untuk melantik pengganti Rafiq akan dibincang dengan Presiden, Tan Sri Muhyiddin Yassin dan pemilihan calon pengganti yang layak dan berkemampuan untuk menggalas tanggungjawab sedang diperhalusi.

“Kita baru saja terima (surat peletakan jawatan Datuk Mohd Rafiq Naizamohideen) hari ini dan kita ucapkan terima kasih kepada beliau.

“Insya-Allah kita akan umumkan dalam masa terdekat selepas dipersetujui Presiden,” katanya dipetik laporan media hari ini.

Hamzah terdahulu merasmikan Persidangan Tahunan Bersatu Bahagian Larut di Taiping.

Mohd Rafiq mengumumkan meletakkan jawatan Pengerusi Bersatu Melaka dan Pengerusi PN Melaka berkuat kuasa serta-merta hari ini.

Beliau yang juga bekas Ahli Dewan Undangan Negeri (ADUN) Paya Rumput berkata, peletakan jawatan itu bagi memberi peluang kepada pemimpin baharu untuk mengetuai BERSATU dan PN Melaka supaya mempunyai masa yang cukup bagi membuat persiapan menghadapi Pilihan Raya Umum ke-15 (PRU-15).


12 kematian semalam, kes aktif naik

Sepuluh pesakit meninggal dunia di hospital akibat komplikasi Covid-19, semalam, manakala dua lagi dikategorikan sebagai kes brought in death (BID) – meninggal sebelum sempat menerima rawatan di hospital, lapor Kementerian Kesihatan (KKM) hari ini.

Jumlah terbaharu itu menjadikan keseluruhan kes kematian terkumpul sejak pandemik Covid-19 melanda negara awal 2020 lalu, naik kepada 31,930 kes, termasuk 6,434 kes BID.

Statistik laman sesawang Covidnow kendalian KKM yang dikemas kini tengah malam tadi, menunjukkan tujuh negeri mencatat kes kematian semalam.

Manakala, sembilan negeri – Kedah, Kelantan, Negeri Sembilan, Perlis, Sarawak, Terengganu, Kuala Lumpur, Labuan dan Putrajaya – tidak merekodkan kes kematian.

Berdasarkan statistik itu, Sabah dan Selangor masing-masing mencatat tiga kes kematian; diikuti dua di Johor; dan masing-masing satu di Melaka, Pahang, Perak dan Pulau Pinang.

Selangor yang kekal menjadi ’titik panas’ penularan Covid-19 di Malaysia, sehingga semalam merekodkan 808,941 kumulatif kes positif. Daripada jumlah itu, 786,799 pesakit telah sembuh, dan 10,051 kes kematian.

Sebanyak 12,091 kes di Selangor masih aktif, meningkat berbanding 11,687 kes pada Selasa. Semalam, jumlah individu yang dikuarantin di rumah juga meningkat kepada 10,836 berbanding 10,528 pada Selasa; 524 pesakit ditempatkan di PKRC (489 Selasa); dan 711 dimasukkan ke hospital (645 Selasa).

Bagaimanapun, jumlah pesakit yang dirawat di unit rawatan rapi (ICU) di Selangor turun daripada 25 kes pada Selasa kepada 20 pesakit semalam, dengan 10 daripadanya memerlukan alat bantuan pernafasan.

Selangor juga mencatat 43 kluster aktif, termasuk enam yang dikesan semalam, menjadikan jumlah kluster terkumpul sebanyak 1,340 dengan 1,297 telah ditamatkan.

Daripada jumlah kluster aktif itu, 17 melibatkan kategori tempat kerja; pendidikan (16); komuniti (tujuh); dan kumpulan berisiko tinggi (tiga kluster).

Sehingga Selasa lalu, seramai 4,785,825 atau 94.6 peratus individu berusia 12 tahun dan ke atas di Selangor telah lengkap divaksinasi, manakala 4,851,472 atau 95.8 peratus lagi menerima sekurang-kurangnya satu dos, dan 2,772,698 atau 49.9 peratus menerima suntikan dos penggalak.

Sehingga semalam, Malaysia merekodkan 2,844,969 kumulatif kes positif, ketiga tertinggi dalam kalangan negara-negara ASEAN selepas Indonesia yang mencatat 4,301,193 kes positif, dan Filipina (3,475,293), dan 2,766,254 pesakit telah sembuh.

Kes aktif di seluruh negara juga turut bertambah, usai peningkatan jangkitan harian disumbang oleh penularan dalam kalangan pelajar dan kakitangan pendidikan sejak 1 Januari lalu.

Sehingga semalam negara merekodkan 46,785 kes aktif, naik berbanding 45,699 yang dicatat pada Selasa, dengan 39,394 pesakit menjalani kuarantin di rumah; 4,380 ditempatkan di PKRC; 2,882 dimasukkan ke hospital; dan 129 dirawat di ICU, termasuk 72 daripadanya yang memerlukan alat bantuan pernafasan.

Pecahan kes negara-negara ASEAN sehingga 26 Januari 2022.


Ab Rauf bakal bentuk kerajaan PH-BN, lantik ADUN DAP jadi Exco

Barisan Exco baharu Melaka yang bakal dilantik kelak akan mencerminkan pembentukan kerajaan negeri Pakatan Harapan-Barisan Nasional (PH-BN) yang lebih inklusif.

Ini bermakna barisan Exco itu akan turut diwakili parti gabungan PH, termasuk Ahli Dewan Undangan Negeri (ADUN) daripada DAP dan AMANAH.

Pada Pilihan Raya Negeri (PRN) Melaka pada 2021 lalu, Barisan Nasional (BN) dan UMNO menang 21 daripada 28 kerusi Dewan Undangan Negeri (DUN), Pakatan Harapan (lima) dan Perikatan Nasional (dua).

PH menerusi DAP menang DUN Ayer Keroh melalui Kerk Chee Yee; Kota Laksamana (Loe Chee Leong); Kesidang (Seah Shoo Chin); dan Bandar Hilir (Leng Chau Yen), manaka Adly Zahari (AMANAH) menang di Bukit Katil.

Sementara itu, Ketua Menteri, Datuk Ab Rauf Yusoh berpendapat kerajaan negeri perpaduan baharu Melaka adalah kukuh dan stabil.

“Ia adalah kerajaan perpaduan yang ditubuhkan hasil persetujuan bersama antara parti politik yang mempunyai mandat kuat untuk berkhidmat kepada rakyat Melaka,” katanya dalam catatan Facebook, hari ini (1 April 2023).

Ab Rauf berkata beliau akan merangka Pelan 100 Hari baharu untuk menjana lebih banyak pelaburan dan pekerjaan untuk Melaka.

“Rakyat Melaka mahukan pembangunan. Mereka mahu melihat kemudahan hospital dan sekolah serta peluang perniagaan, pekerjaan dan pendapatan yang lebih baik.

“Melaka juga memerlukan infrastruktur yang lebih baik, termasuk bekalan air, jalan raya dan digital,” katanya.

ADUN Tanjung Bidara itu mengangkat sumpah sebagai Ketua Menteri Melaka ke-13 semalam.


Fahami SOP sebelum ke Thailand

Rakyat Malaysia yang bakal memasuki Thailand melalui sempadan darat Thailand-Malaysia harus memahami dan sentiasa mematuhi prosedur operasi standard (SOP) Covid-19 yang ditetapkan kerajaan negara itu.

Konsul Jeneral Malaysia di Songkhla, Muhammad Ridzuan Abu Yazid menyarankan rakyat Malaysia yang akan berkunjung ke Thailand melalui pintu sempadan darat Sadao-Bukit Kayu Hitam, dan Wang Prachan-Wang Kelian, agar mendapatkan maklumat lanjut daripada pihak kedutaan dan pejabat konsulat.

“Rakyat Malaysia yang memasuki Thailand harus betul-betul memahami SOP yang ditetapkan bagi mengelak sebarang perkara tidak diingini ketika mereka berada di sini.

“Sekiranya berlaku sesuatu, mereka harus menghubungi terus pihak kedutaan atau pejabat konsul jeneral,” katanya memetik laporan Bernama

Bermula 1 April, dua pintu sempadan Sadao-Bukit Kayu Hitam dan Wang Prachan-Wang Kelian akan dibuka semula kepada pelancong yang lengkap vaksin Covid-19.

Selain itu, mereka perlu membeli insurans perubatan dengan perlindungan minimum AS$20,000, katanya.

Sementara itu, pengusaha pelancongan di Songkhla di sempadan Thailand-Malaysia membuat persiapan rapi untuk menyambut ketibaan pelancong khususnya dari Malaysia melalui sempadan darat bermula hari ini.

Pembukaan sempadan darat Thailand-Malaysia selepas dua tahun ditutup bagi mengekang penularan Covid-19 dilihat bakal menghidupkan semula industri pelancongan yang terjejas teruk.

Rata-rata pengusaha pelancongan yang ditemui berkongsi kegembiraan untuk menyambut kedatangan pelancong yang ingin melawat ahli keluarga atau menjalankan perniagaan.

Pengusaha hotel, Sitthipong Sitthiprapha berkata pembukaan sempadan darat Sadao-Bukit Kayu Hitam bermula esok merupakan titik permulaan yang penting untuk menghidupkan semula industri pelancongan di selatan Thailand.

“Walaupun ketibaan jumlah pelancong dijangka tidak seramai sebelum Covid-19 pada 2019 tetapi pembukaan semula sempadan darat dijangka memberi kesan positif kepada industri pelancongan dan merancakkan kegiatan ekonomi tempatan,” katanya.

Rakyat Malaysia menjadi kumpulan pelancong terbesar ke negara itu sebelum pandemik Covid-19. Pada 2019, Thailand mencatat hampir 40 juta pengunjung termasuk 4.1 juta pelawat dari Malaysia.


Mesyuarat Khas Raja-Raja Melayu hari ini jadi tumpuan

Istana Negara sekali lagi menjadi tumpuan apabila sembilan Raja-Raja Melayu akan bersidang bermula pukul 2.30 petang ini selepas Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah selesai bertemu semua pemimpin politik baru-baru ini.

Dijangka, mesyuarat hari ini akan membincangkan isu berkaitan pandemik Covid-19, sosial, ekonomi serta semak dan imbang dalam pentadbiran kerajaan.

Datuk Pengelola Bijaya Diraja Istana Negara Datuk Indera Ahmad Fadil Shamsuddin semalam berkata pakar agensi kerajaan juga memberi sembah taklimat mengenai kesihatan, keselamatan, politik dan ekonomi.

Seri Paduka turut menerima menghadap Pengerusi Jawatankuasa Khas Bebas Darurat Tun Arifin Zakaria dan Perdana Menteri Tan Sri Muhyiddin Yassin.

Kenderaan diraja dilihat sudah memasuki istana sejak tengah hari ini.

Mesyuarat kali ini adalah kali kedua diadakan sejak sejak Al-Sultan Abdullah menaiki takhta pada 31 Jan 2019.

Mesyuarat pertama berlangsung pada 25 Okt tahun lepas.

Susulan pertemuan Agong dan pemimpin politik sejak Jumaat lepas, beberapa pandangan dan cadangan dilontar pemimpin politik, antaranya cadangan penubuhan badan ala Majlis Gerakan Negara (MAGERAN) dan juga gesaan supaya sidang Parlimen dibuka semula serta Darurat ditamatkan.

Pada 12 Jan lepas, Al-Sultan Abdullah mengisytiharkan agar Proklamasi Darurat dilaksanakan di seluruh negara hingga 1 Ogos atau tarikh lebih awal sebagai langkah proaktif untuk membendung pandemik Covid-19.


Nahas pesawat Hawk: Kapten Affendi meninggal, Mejar Fareez cedera

Tentera Udara Diraja Malaysia (TUDM) mengesahkan identiti dua juruterbangnya yang terbabit dalam nahas pesawat Hawk 108 di Pangkalan Udara Butterworth, Pulau Pinang, malam tadi berpangkat Mejar dan Kapten.

Markas Tentera Udara dalam satu kenyataan memaklumkan dua juruterbang berkenaan dikenali sebagai Kapten Mohamad Affendi Bustamy dan Mejar Mohd Fareez Omar.

Menurut kenyataan itu, Mohamad Affendi meninggal dunia dalam nahas itu, manakala Mohd Fareez cedera dan berada dalam keadaan stabil dan kini menerima rawatan di Hospital Seberang Jaya, Pulau Pinang.

“Kedua-dua juruterbang telah berkahwin dan keluarga telah dimaklumkan mengenai insiden tersebut dan TUDM akan memastikan urusan kebajikan keluarga mangsa diutamakan.

“Semua pihak diminta agar tidak menyebarkan sebarang spekulasi atau sebarang berita yang tidak sahih. TUDM akan menubuhkan Lembaga Siasatan insiden ini,” menurut kenyataan itu yang dikeluarkan tengah malam tadi.

TUDM berkata nahas di Pangkalan Udara Butterworth, itu berlaku kira-kira jam 10.07 malam pada Selasa ketika kedua-dua juruterbang itu sedang menjalani latihan penerbangan malam.

Menteri Kanan Pertahanan, Datuk Seri Hishammuddin Hussein mengarahkan TUDM menjalankan siasatan terperinci susulan insiden itu.

Beliau berkata insiden tersebut dimaklumkan kepadanya oleh Panglima TUDM, Jeneral Tan Sri Ackbal Abdul Samad menerusi panggilan telefon.

“Takziah kepada keluarga anggota TUDM yang maut dan cedera…amat sedih dan dukacita terima berita ini. Saya difahamkan anggota yang cedera telah dibawa untuk rawatan segera,” kongsi Hishammuddin menerusi ciapan Twitter, tengah malam ini.

Beliau berkata Kementerian Pertahanan telah diarahkan untuk menyalurkan keperluan kepada kedua-dua anggota yang terbabit dalam insiden tersebut.


Dua tahanan Amerika di Afghanistan sudah dibebaskan

Seorang warga Amerika Syarikat (AS) dan seorang warga yang menetap di negara itu sudah dibebaskan daripada tahanan di Afghanistan, kata Jabatan Negara itu dalam satu kenyataan.

Kedua-dua individu yang ditahan itu terlibat dalam kerja-kerja kemanusiaan sebelum Taliban menangkap mereka.

Saifullah Rauf, seorang warganegara Amerika dan Anees Khalil adalah pemegang kad hijau Amerika “ditahan secara tidak adil” dan kini berada di Qatar sementara menunggu pulang ke Amerika Syarikat, kata jurucakap Jabatan Negara Ned Price dalam satu kenyataan.

Untuk rekod, hubungan Afghanistan dengan Amerika masih dingin ekoran polisi kerajaan Taliban yang melarang wanita ke sekolah selepas hampir lapan bulan sejak kumpulan Islamis merampas Kabul dan tentera Amerika meninggalkan negara itu selepas perang 20 tahun.

“Kami berterima kasih atas usaha semua mereka yang bekerja untuk memastikan” pembebasan Rauf dan Khalil, tetapi banyak kerja perlu dilakukan. Penahanan rakyat Amerika secara tidak adil tidak boleh diterima,” kata Price.

“Kami tidak akan berhenti sehingga setiap orang Amerika yang ditahan secara tidak adil di atas kehendak mereka dapat kembali bersama keluarga mereka semula.”

Penahanan kedua-dua individu tidak dihebahkan kepada umum.

Sebelum ini, tahanan warga Amerika yang terkenal dan diketahui umum adalah Mark Frerichs yang diculik pada Januari 2020.

Mereka berdua ditahan Taliban pada 18 Disember dan berada dalam tahanan selama 105 hari, menurut kenyataan itu.

Rauf berterima kasih kepada pihak yang terlibat dalam membantu membebaskan mereka, termasuk pegawai AS, keluarga mereka, kerajaan Qatar, kerajaan British dan organisasinya, Human First Coalition (sebuah kumpulan persendirian berpengkalan di AS).


Presiden Argentina positif Covid-19 walaupun terima vaksin

Presiden Argentina Alberto Fernandez dilaporkan sah positif dijangkiti virus Covid-19, menurut laporan agensi.

Ujian yang dijalankan terhadap Fernandez mendapati positif Covid-19 selepas mengadu demam dan mengalami simptom sakit kepala.

“Ujian antigen yang saya lakukan hari ini setelah suhu demam badan saya mencatatkan 37.3 dan terasa sakit kepala. Ternyata saya positif,” kata Fernandez dalam akaun Twitternya.

Beliau memberitahu sudah menjalani kuarantin di rumahnya sebelum menerima keputusan ujian Covid-19 tersebut dan sudah memaklumkan mereka yang menjadi kontak rapat dengan beliau sepanjang tempoh 48 jam lalu.

Fernandez berkata kesihatannya berada dalam keadaan baik dan sedang menerima rawatan rapi.

Presiden berusia 62 tahun itu menerima dos pertama vaksin Sputnik V COVID-19 dari Russia pada 21 Januari lalu.


Lantang dedah isu balak, aktivis alam sekitar disaman kerajaan Pahang RM1 juta

Presiden Pertubuhan Pelindung Khazanah Alam Malaysia (Peka), Puan Sri Shariffa Sabrina Syed Akil yang lantang mendedahkan isu berhubung pembalakan disaman kerajaan negeri Pahang diterajui UMNO sebanyak RM1 juta.

Shariffa Sabrina sebelum ini mengkritik aktiviti pembalakan di negeri tersebut terutamanya semasa bencana banjir besar melanda baru-baru ini yang didakwa juga berpunca akibat dasar pembalakan di Pahang.

Kerajaan negeri meminta aktivis alam sekitar itu membayar ganti rugi RM1 juta terhadap kenyataan yang didakwa telah mencemarkan nama baik kerajaan negeri itu.

Beberapa bentuk tuduhan seperti banjir di negeri Pahang berpunca daripada pembalakan yang tidak terkawal yang telah dimuat naik ke media sosial dan akhirnya mendapat liputan akhbar.

Dalam surat saman tersebut, Kerajaan Pahang mendefinasikan kenyataan itu sebagai berunsur fitnah dan mencemarkan integritinya.

“Adalah jelas bahawa kenyataan fitnah adalah palsu dan tidak berasas. Akibat kenyataan yang disiarkan itu, anak guam kami mendapat reaksi negatif daripada orang ramai, sekali gus merosakkan nama baik dan mencemar nama baik anak guam kami.

“Selain itu, sikap tidak bertanggungjawab dengan kenyataan yang dia telah lakukan menyebabkan prejudis (terhadap) anak guam kami yang mana orang ramai menganggap anak guam kami berbohong, tidak berintegriti dan tidak bertanggungjawab,” menurut tuntutan saman tersebut.

Surat tuntutan itu diserahkan oleh firma Hidayah Ishak and Partners, yang dimuat naik oleh Shariffa Sabrina di akaun Instagramnya pagi tadi.

Shariffa Sabrina diberi masa dua minggu untuk mengeluarkan permohonan maaf tanpa syarat, jika gagal, saman fitnah akan difailkan terhadapnya.

Beliau dikatakan membuat kenyataan berbaur fitnah itu dalam dua catatan yang disiarkan di akaun Facebook peribadinya bertarikh 29 dan 30 Disember 2021, serta semasa wawancara dengan Sinar Harian pada 12 Januari lalu.

Dalam satu daripada tiga kenyataan itu, aktivis itu berkata, rasuah dalam pihak berkuasa perhutanan negeri berleluasa dan penyalahgunaan kuasa telah membolehkan syarikat yang dikaitkan dengan pihak istana untuk melakukan pembalakan sewenang-wenangnya.

Shariffa Sabrina dikatakan menyalahkan industri pembalakan akibat banjir berulang di negeri itu.


Rakyat bimbang pelancong China bawa Covid ke Malaysia: Laporan

Orang awam mula tidak ‘senang duduk’ susulan pengumuman Persatuan Pelancongan Domestik Malaysia (MITA) yang menjangkakan sejuta pelancong China akan tiba di negara ini, menyusul laporan mengatakan lonjakan kes jangkitan Covid-19 di negara itu.

Mereka rata-rata menyifatkan saringan dan kuarantin sahaja adalah tidak praktikal selain bimbang kemunculan gelombang dan varian baharu Covid-19 di sini.

Media sebelum ini melaporkan kes Covid-19 di China mencetuskan kebimbangan dunia termasuk Malaysia, apatah lagi China yang kini memilih ‘hidup bersama Covid’ turut dijangka membuka semula sempadannya pada 8 Januari ini.

Untuk rekod, varian baharu Omicron BA.5.2 dan varian BF.7 dilaporkan merangkumi lebih kurang 80 peratus daripada varian yang menular di China.

Kedua-dua varian itu dipercayai boleh menyebabkan jangkitan semula atau mempunyai kadar jangkitan yang lebih tinggi disebabkan oleh bilangan kes yang tinggi di China.

Beberapa negara termasuk, Amerika Syarikat (AS), Eropah dan Asia seperti Jepun, Korea Selatan, serta Taiwan mula mengetatkan peraturan terhadap pelancong dari China berikutan lonjakan kes jangkitan Covid-19 selepas negara Tembok Besar itu melonggarkan dasar sifar wabak itu.

Memetik Harian Metro, pekerja kerajaan, Mohd Dzakhiruddin Abdullah, 51, berkata, jangkaan ketibaan pelancong dalam jumlah yang banyak dari China menggusarkan rakyat sekiranya tiada perincian menyeluruh dari pihak kerajaan.

“Malaysia pun baru sahaja dalam fasa endemik dan kebanyakan penduduk masih serik dengan perintah kawalan pergerakan (PKP) yang dilaksanakan jadi kedatangan pelancong dari Cina ini membuat kebanyakan rakyat gusar.

“Prosedur operasi standard (SOP) bagi ketibaan pelancong perlu diperincikan lagi selain mewajibkan pelancongan yang tiba untuk menjalani kuarantin dan saringan demam.

“Bagi saya selain kuarantin dan saringan, pelancong juga perlu melakukan saringan kendiri sepanjang berada di Malaysia supaya mereka tahu status diri masing-masing bagi mengelak penularan Covid-19 berlaku,” katanya.

Sementara itu Noriza, 38, berkata kerajaan perlu mengetatkan lagi SOP penjarakan sosial terutama sekali di kawasan tumpuan pelancong.

“Memang kita di fasa endemik sekarang tetapi dengan jangkaan ketibaan pelancong yang banyak tahun depan, mungkin boleh implementasikan semula penjarakan sosial ini bagi mengurangkan penularan wabak Covid-19.

“Namun bagi saya, seeloknya tangguh dahulu dan elak pelancong dari China dari memasuki tanah air kerana ia boleh memudaratkan pelbagai pihak,” katanya.

Pelajar, Hidayah Abd Aziz, 24, bagaimanapun percaya bahawa kuarantin pelancong yang tiba adalah cukup bagi mengesan sama ada mereka mempunyai Covid-19 ataupun tidak.

“Saya rasa dua minggu kuarantin sudah memadai dan tanggungan untuk segala perbelanjaan membabitkan Covid-19 haruslah daripada tanggungan pelancong itu sendiri dan bukan kerajaan.

“Tetapi kalau terlampau banyak kes akan datang nanti, mungkin perlu lakukan sekatan sehingga situasi menjadi lebih tenang,” katanya.


Mossad buru pejuang Palestin di Malaysia, guna rakyat tempatan: Laporan

Ejen perisikan rejim Zionis Israel, Mossad, sekali lagi dilaporkan ‘menyerang’ bumi Malaysia, dalam perang mereka terhadap anggota kumpulan pejuang Pergerakan Perjuangan Islam Palestin (Hamas).

Tetapi, Mossad telah menyesuaikan taktik untuk tidak meninggalkan kesan penglibatan mereka. Mereka dipercayai merekrut warga tempatan untuk membantu rejim Zionis memburu anggota Hamas di Malaysia, lapor eksklusif NST hari ini.

Baru-baru ini, menurut akhbar itu, dalam perkembangan yang terlepas daripada sorotan media, ejen Mossad meminta rakyat Malaysia untuk mengesan dan menculik dua lelaki Palestin yang mereka percayai sebagai aset sayap bersenjata Hamas – Brigade al-Qassam.

Dalam satu operasi di tengah-tengah kota raya Kuala Lumpur, baru-baru ini, mereka memintas dua sasaran bernilai tinggi Palestin sejurus selepas jam 10 malam pada 28 September lalu, apabila kedua-duanya, pakar pengaturcaraan komputer, hendak memasuki kenderaan mereka yang diletakkan berhampiran Jalan Yap Kwan Seng, selepas menikmati makan malam di pusat beli-belah berhampiran.

Sebuah kenderaan berwarna putih menuju ke arah mereka. Empat lelaki keluar, dan pergi ke arah rakyat Palestin pertama yang berada di tempat duduk pemandu. Mereka memukulnya sambil mengheretnya ke dalam kenderaan yang menunggu, sambil memberitahunya bahawa “bos mereka mahu bercakap dengannya”.

Seorang lagi warga Palestin cuba membantu rakannya tetapi diberi amaran supaya menjauhkan diri.

Apabila menyedari bahawa ini mungkin kerja ejen Israel, dia berlari ke hotel berdekatan untuk mendapatkan bantuan daripada anggota keselamatan yang ditempatkan di sana, ketika kenderaan itu memecut dengan rakannya di dalam.

Sebuah kereta bayangan mengekori mereka. Kenderaan bayangan biasanya digunakan untuk melindungi kereta utama yang melaksanakan operasi bergerak.

Warga Palestin kedua membuat laporan di balai polis Dang Wangi kira-kira 40 minit selepas penculikan.

Rakan yang diculik itu dilaporkan dipukul di dalam kereta utama. Penculik mengambil telefon bimbitnya dan memaksanya membuka kuncinya. Dia berbohong kepada mereka bahawa telefon bimbit itu milik rakannya.

NST difahamkan, penculik itu membuang telefon bimbit berkenaan ketika ia memecut ke arah Kuala Langat kerana bimbang dikesan.

Diikat dan ditutup matanya, warga Palestin itu dibawa ke sebuah bilik di sebuah chalet di sudut sunyi di daerah itu, di mana penculik – dikenali sebagai rakyat Malaysia – mengikatnya pada kerusi.

Menurut laporan itu, satu panggilan video telah dibuat di hadapan mangsa. Dalam talian itu terdapat dua lelaki, dipercayai rakyat Israel, yang kata-kata pembuka kepadanya ialah: “Anda tahu mengapa anda berada di sini.”

“Pasukan operasi ‘cekup dan ambil’ mungkin tersalah komunikasi dengan pengendali Israel mereka dan beberapa rakyat Malaysia yang lain menunggu di chalet.

“Ini kerana mereka melakukan tugas dengan kurang baik apabila membiarkan seorang lagi rakyat Palestin yang lain melarikan diri… malah sebenarnya, dia mungkin menjadi individu lebih berharga,” lapor NST yang memetik sumber yang mengetahui kes itu sebagai berkata.

Mereka juga gagal menutup muka, melakukan pengawasan asas dalam mana-mana operasi rahsia. Nombor plat pada kenderaan yang digunakan dalam operasi itu juga dikatakan tulen.

Di chalet itu, sebuah lagi bilik dengan susunan yang sama untuk mangsa kedua telah disediakan.

Selama 24 jam berikutnya, mangsa disoal siasat dan dipukul oleh ejen Malaysia apabila jawapannya tidak memuaskan hati Israel.

Sementara itu, seorang daripada anggota operasi Malaysia berhubung terus dengan warga Israel, melaksanakan arahannya, lapor akhbar itu.

“Rakyat Israel ingin tahu tentang pengalaman lelaki Palestin itu dalam pembangunan aplikasi komputer, kekuatan Hamas dalam membangunkan perisian, anggota Briged Al-Qassam yang beliau kenali dan kekuatan mereka,” katanya.

NST melaporkan, polis segera menjalankan siasatan kes itu dan berjaya mengesan laluan kereta terbabit, yang membawa mereka ke chalet berkenaan.

Difahamkan, ketika pasukan polis menyerbu bilik itu, soal siasat sedang dijalankan, dan lelaki Israel di hujung talian, yang keliru seketika dengan kekecohan yang berlaku, kedengaran berkata: “Hello! Hello!”, sebelum talian dimatikan.

Soalan terakhir yang ditanya oleh pihak Israel kepada mangsa, sejurus sebelum polis bergerak masuk, ialah siapa di kalangan pimpinan tertinggi Hamas yang pernah bertemu rakannya.

“Jika polis Malaysia tidak bertindak pantas, mangsa berkemungkinan hilang,” kata sumber itu.

Rakyat Palestin yang trauma telah meninggalkan Malaysia. Mangsa mengalami kecederaan di badan, kepala dan kaki.

Pada Mei tahun lalu, media Israel melaporkan bahawa negara Yahudi itu telah mengisytiharkan perang terhadap Hamas di seluruh dunia. Pegawai tertinggi Israel telah berkata mereka akan mengejar semua pemimpin Hamas, di mana sahaja mereka berada.

Mereka berkata tentera Israel akan menyasarkan pemimpin Hamas bukan sahaja di Gaza, tetapi di Iran, Qatar, Turkiye, dan juga Malaysia.

Pada 21 April 2018, Fadi Mohamed al-Batsh, 35, seorang profesor Palestin dan anggota Hamas, terbunuh dalam tembakan di Kuala Lumpur.

Keluarganya menuduh Mossad berada di sebalik pembunuhannya.

Agensi perisik Israel menafikan penglibatannya walaupun Hamas didakwa telah menangkap seorang lelaki, yang telah mengaku diberikan tugas oleh Mossad.

Pada 5 Oktober lalu, Ketua Polis Kuala Lumpur Datuk Azmi Abu Kassim dilaporkan berkata, seorang lelaki warga Palestin diselamatkan sehari selepas diculik individu yang menaiki sebuah kenderaan pelbagai guna (MPV) Toyota Vellfire dalam kejadian di Jalan Yap Kwan Seng, pada 29 September lalu.

Katanya mangsa yang berusia 31 tahun diselamatkan selepas pihaknya menahan 18 individu dalam operasi berasingan di Kuala Langat, Ampang, Beranang di Selangor dan Melaka bermula 29 September hingga 4 Oktober.

“Kesemua 18 individu yang ditahan berusia antara 21 hingga 42 tahun disyaki berperanan menculik dan menyembunyikan mangsa. Siasatan mendapati mangsa yang dipercayai tinggal di Eropah, masuk ke negara ini pada 21 September lalu sebagai pelancong,” katanya.


Kes baharu naik lagi, Perlis melonjak tinggi

Jangkitan Covid-19 di seluruh negara dalam tempoh 24 jam sehingga 12 tengah hari tadi menyaksikan jumlahnya semakin menghampiri lima angka semula, setelah kali terakhir pada 3 Oktober merekodkan 10,915.

Dalam tempoh itu, sebanyak 9,890 jangkitan baharu dicatatkan berbanding 9,380 kes yang dilaporkan semalam, naik tiga hari berturut-turut setelah turun ke paras terendah 8,075 kes pada 4 Oktober.

Ketua Pengarah Kesihatan Tan Sri Dr Noor Hisham Abdullah berkata angka baharu itu menjadikan jumlah terkumpul sejak awal tahun lalu kepada 2,313,727 kes.

Sembilan negeri merekodkan peningkatan kes dengan Perlis mencatat lonjakan ke paras tertinggi jangkitan di negeri itu apabila mencatatkan 200 kes baharu berbanding 42 kes semalam.

Berdasarkan statistik yang dikeluarkan Kementerian Kesihatan (KKM), jangkitan baharu di Selangor meningkat kepada 1,402 berbanding 1,116 kes semalam, diikuti Sabah sebanyak 820 kes baharu, berbanding 790 semalam.

Perak juga mencatat peningkatan jangkitan apabila merekodkan 794 kes berbanding 629 semalam; Pulau Pinang (721 kes baharu, 623 semalam); Pahang (564 kes baharu, 511 semalam); Melaka (260 kes baharu, 200 semalam); Kuala Lumpur (250 kes baharu, 214 semalam); dan Putrajaya (59 kes baharu, 18 semalam).


Biden bertemu Maharaja Jepun bincang isu keselamatan, ekonomi

Presiden Amerika Syarikat (AS) Joe Biden yang kini dalam rangka lawatan ke Jepun turut mengadakan kunjungan ke atas Maharaja Naruhito, lapor Agensi Berita Xinhua.

Ketibaan Biden di perkarangan istana disambut Naruhito. Kedua-duanya yang memakai pelitup muka saling berjabat tangan sebelum masuk ke dalam istana, menurut laporan Bernama.

Pertemuan pada Isnin itu adalah yang pertama sejak kedua-dua mereka bertemu pada Disember 2013 ketika Naruhito menjadi Putera Mahkota manakala Biden sebagai Naib Presiden di bawah pentadbiran bekas Presiden Barack Obama.

Selepas itu, Biden akan mengadakan pertemuan dengan Perdana Menteri Fumio Kishida dengan topik perbincangan menjurus kepada isu keselamatan dan ekonomi.

Biden tiba di Jepun pada Ahad untuk menghadiri sidang kemuncak AS-Jepun dan Sidang Kemuncak Empat Hala (The Quad).


Zahid mohon kes rasuah YAB digugurkan, pendakwa tak bantah tangguh perbicaraan

Presiden UMNO, Datuk Seri Ahmad Zahid Hamidi memohon hari ini supaya pertuduhan terhadapnya menyeleweng RM31 juta dana daripada yayasannya Yayasan Akalbudi (YAB) digugurkan.

Zahid menerusi peguam bela yang mewakilinya, Hamidi Mohd Noh mengemukakan representasi kepada Jabatan Peguam Negara (AGC) berikutan bukti baharu dalam kes itu, menurut laporan portal NST.

Hamidi turut meminta hakim Mahkamah Rayuan Datuk Collin Lawrence Sequerah, yang bersidang sebagai hakim Mahkamah Tinggi, menangguhkan prosiding perbicaraan sementara menunggu keputusan daripada Peguam Negara (AG) Tan Sri Idrus Harun (mengenai representasi).

Beliau berkata surat representasi sepanjang 200 muka surat itu sudah dihantar kepada Idrus awal tahun ini.

Timbalan Pendakwa Raya, Abdul Malik Ayob mengesahkan AGC sudah menerima surat itu.

Beliau berkata pihak pendakwaan diperintahkan untuk tidak membantah permohonan pihak pembelaan  bagi menangguhkan kes itu.

Mahkamah membenarkan penangguhan itu dan menetapkan 1 Ogos untuk sebutan.

Pada 24 Jan tahun lepas, Zahid diperintahkan membela diri terhadap semua 47 pertuduhan rasuah melibatkan dana daripada YAB, sebuah yayasan kebajikan yang ditubuhkannya.

Sequerah memutuskan bahawa pihak pendakwaan membuktikan wujud kes prima facie terhadap Zahid itu atas kesemua 12 pertuduhan pecah amanah (CBT), lapan rasuah dan 27 pertuduhan pengubahan wang haram.

Zahid mengaku tidak bersalah terhadap 12 pertuduhan CBT, lapan pertuduhan rasuah dan 27 pertuduhan pengubahan wang haram, membabitkan berpuluh juta ringgit milik YAB.

Ahli Parlimen Bagan Datuk itu turut berdepan 27 pertuduhan pengubahan wang haram dengan terlibat dalam transaksi langsung membabitkan pendapatan daripada aktiviti haram antara 29 Mac 2016 dan 11 April 2018.

Kesemua kesalahan itu didakwa dilakukan di cawangan Malayan Banking Bhd Dataran Maybank di Jalan Maarof, Bangsar, dan Marhaba Enterprise Sdn Bhd di Jalan Bukit Bintang di sini antara 29 Mac 2016 dan 11 April 2018.

Pertuduhan itu membawa hukuman penjara maksimum 20 tahun, sebatan dan denda.


Menu Rahmah hanya retorik alih isu, kata bekas Exco Pemuda UMNO

Konesp ‘Menu Rahmah’ disifatkan hanya pendekatan retorik untuk mengalih isu dan desakan rakyat yang mahu kenaikan gaji dan pengeluaran Wang Kumpulan Simpanan Pekerja (KWSP).

Bekas Exco Pemuda UMNO, Datuk Muhamad Muqharabbin Mokhtarrudin berkata, ini kerana impak hasil pelaksanaan program itu kepada peniaga dan rakyat tidak menyeluruh, biarpun konsep itu pernah dilaksana kerajaan sebelum ini ada kebaikannya.

“Sebenarnya konsep ini sudah dilaksanakan bekas Perdana Menteri, Datuk Seri Najib Razak, namun selepas Pilihan Raya Umum Ke-14 (PRU-14) ia diketepikan.

“Memang ada kebaikannya (Menu Rahmah), tetapi impaknya kepada peniaga dan juga rakyat tidak menyeluruh. Rakyat lebih mahu kenaikan gaji dan juga pengeluaran wang KWSP,” katanya dalam kenyataan, hari ini.

Muhamad Muqharabbin berkata, sejak tahun 2000 hingga kini, setiap kali pilihan raya mahu diadakan, isu membabitkan kenaikan gaji dijanjikan, tetapi selepas menang, jawapan yang akan dimaklumkan hanya membabitkan penubuhan pasukan petugas khas untuk mengkajinya.

“Rakyat kini sudah mampu menilai janji manifesto yang langsung tidak berfungsi selepas menang PRU,” katanya.

Susulan itu, Muhamad Muqharabbin berkata, beliau berharap Kerajaan Perpaduan sekurang-kurangnya dalam tempoh setahun ini dapat membawa berita gembira berhubung kenaikan gaji di Malaysia.

“Saya juga berharap kerajaan dapat membenarkan pengeluaran kali terakhir KWSP sekurang-kurangnya 10 hingga 15 peratus daripada baki simpanan setiap penyimpan.

“Kita tahu tahun ini, keadaan ekonomi negara agak meruncing dan membimbangkan. Jadi, bukan mudah untuk mendapatkan peluang pekerjaan dan memulakan perniagaan,” katanya. – Warta Rakyat


[KEMAS KINI] 87 kematian, 10 kluster baharu sektor perkilangan dikesan

Sebanyak 87 kematian baharu dilaporkan akibat Covid-19 di seluruh negara dalam tempoh 24 jam sehingga 12 tengah hari tadi, kata Ketua Pengarah Kesihatan, Tan Sri Dr Noor Hisham Abdullah.

Katanya, jumlah kematian hari ini menurun berbanding 109 kes yang direkodkan semalam.

Beliau berkata, dalam tempoh itu juga 5,133 kes dilaporkan sembuh menjadikan kes kumulatif keseluruhan pesakit yang sembuh adalah 526,809 atau 85.4 peratus daripada kumulatif kes positif.

“Jumlah kes aktif Covid-19 setakat ini ialah 86,628. Seramai 890 pesakit kini dirawat di unit rawatan rapi dengan 444 daripadanya memerlukan alat bantuan pernafasan,” katanya dalam kenyataan hari ini.

Dr Noor Hisham turut memaklumkan sebanyak 30 kluster baharu dilaporkan hari ini dengan 18 daripadanya adalah kategori kluster tempat kerja membabitkan 10 kluster sektor perkilangan.

Sehubungan itu, Kementerian Kesihatan Malaysia (KKM) menasihatkan majikan untuk sentiasa meningkatkan kepatuhan terhadap prosedur operasi standard (SOP) yang telah digariskan oleh Majlis Keselamatan Negara (MKN), KKM dan Kementerian Perdagangan Antarabangsa dan Industri (MITI), agar dapat mengimbangi kelangsungan operasi perkilangan di samping membendung penularan Covid-19.

Beliau berkata, daripada 30 kluster baharu yang dilaporkan itu, lapan direkodkan di Johor, Sabah (enam), di Selangor (lima), Kelantan (empat), masing-masing dua di Pulau Pinang serta Melaka, dan masing-masing satu di Kedah, WP Putrajaya, Pahang, Perak.


Calon ‘orang’ Zahid, nama besar dalam UMNO bakal digugurkan?

Bayangan senarai ‘orang’ Presiden UMNO bakal terpilih dalam senarai calon Pilihan Raya Umum Ke-15 (PRU-15) semakin menjadi kenyataan, menurut sumber parti.

Kenyataan terbuka Datuk Seri Ahmad Zahid Hamidi baru-baru ini calon yang dipilih perlu ada disiplin tinggi dan tidak besar kepala adalah amaran keras diberikan kepada kumpulan yang tidak sehaluan dengan Presiden UMNO tersebut.

Walaupun parti lain sudah mula mengumumkan barisan calon masing-masing di setiap negeri, nampaknya belum ada satu wakil daripada UMNO diumumkan sebagai calon setakat hari ini.

Malah, pemimpin UMNO sama ada Ketua Bahagian dan penyandang kerusi Parlimen setakat ini tidak berani mengumumkan diri masing-masing bakal dicalonkan, malah ada yang berhati-hati daripada mengeluarkan sebarang kenyataan berhubung isu pencalonan.

Senarai calon sudah dihantar semua Bahagian UMNO seluruh negara untuk dipertimbangkan, namun ia belum menjadi jaminan nama yang disenaraikan itu bakal dipilih sebagai calon.

Untuk rekod, Zahid kini merupakan individu paling berkuasa dalam parti kerana statusnya selaku Presiden UMNO dan Pengerusi Barisan Nasional (BN), ia bermakna watikah calon hanya akan ditandatanganinya.

Malah, terdapat penyandang kerusi Parlimen yang sudah mula menghidu nama mereka tidak tersenarai sebagai calon pada PRU-15 kali ini, ia menyebabkan keresahan dikalangan mereka, khususnya mereka yang berada di kem Naib Presiden, Datuk Seri Ismail Sabri Yaakob.

Walaupun menyedari bakal tersingkir, terdapat penyandang kerusi Parlimen mengambil langkah awal dengan mempromosikan diri sendiri untuk diangkat sebagai calon, hampir setiap hari penyandang kerusi Parlimen UMNO memuatnaik video pendek atau pun gambar dalam akaun media sosial bagi menunjukkan kerelevanan mereka dikekalkan.

Pelbagai program dan kunjungan rumah ke rumah dijalankan untuk menunjukkan mereka buat kerja di kawasan ketika ini.

Namun, sumber parti mengesahkan terdapat beberapa nama besar dalam UMNO khususnya bukan ‘orang’ Zahid bakal tercicir daripada senarai calon.

“Adakah individu seperti Datuk Seri Shahidan Kassim, Datuk Seri Tajuddin Abdul Rahman, Tan Sri Annuar Musa, Datuk Seri Nazri Aziz, Datuk Zahidi Zainul Abidin dan beberapa nama lain yang dilihat lantang terhadap Zahid akan disenaraikan semula?

“Kita tunggu sajalah nanti bila senarai calon diumumkan oleh Presiden,” kata sumber tersebut.

Untuk rekod, nama-nama disebut sumber diketahui umum sebelum ini banyak mengeluarkan kenyataan bertentangan dengan Zahid, tidak kurang dikalangan mereka yang berani mengkritik secara terbuka.

Difahamkan, kelewatan BN mengumumkan senarai calon disebabkan beberapa pertimbangan dan risiko yang sedang dikaji bagi melihat sejauh mana implikasi kepada parti sekiranya mereka ini tidak dicalonkan.

Zahid menyedari PRU-15 kali ini adalah yang terpenting bukan sahaja kepada parti tetapi lebih penting buat dirinya yang sedang berdepan pendakwaan di mahkamah ketika ini.

Kes-kes Zahid masih sedang dibicarakan di mahkamah, jika kalah ia akan memberi kesan buruk kepada karier politiknya.

Bukan sahaja Datuk Seri Najib Razak yang sedang meringkuk dalam penjara akan susah hati, Zahid juga pasti akan lebih susah hati kerana bakal mengikut jejak sama rakan baiknya itu.

Penting untuk Zahid memastikan ‘orang’ yang sekutu dengan pendiriannya dipilih sebagai calon, ia juga boleh memudahkan dirinya diangkat menjadi Perdana Menteri Kesepuluh nanti.

Jadi, adakah ‘orang’ Zahid yang akan dipilih sebagai calon, atau ‘orang’ kem lain bakal menguasai pencalonan BN kali ini?


Ternak babi terbuka punca sumber air, pantai di Kuala Langat tercemar

Masalah pencemaran sumber air dan pantai di daerah Kuala Langat, Selangor, adalah disebabkan penternakan babi dan kawalan pencemaran secara konvensional, bukan tertutup seperti disyaratkan.

Pengerusi Jawatankuasa Tetap Pelancongan dan Alam Sekitar Selangor Hee Loy Sian, berkata lawatan bersepadu ke beberapa lokasi mendapati pengusaha ternakan itu tidak menggunakan kaedah penternakan kandang tertutup seperti yang ditetapkan mengikut kaedah penternakan babi moden.

“Kita mendapati, pengurusan kumbahan najis ternakan hanya melalui pengumpulan di kolam-kolam takungan di dalam premis ternakan.

“Efluen daripada kolam ini seterusnya disalirkan ke perparitan di luar premis dan akhirnya ke perairan pantai,” katanya dalam satu kenyataan hari ini sambil menjelaskan lawatan itu dilakukan pada 23 September lalu.

Lawatan itu dilakukan di premis ladang ternakan babi di Tanjung Sepat bersama agensi berkaitan antaranya Lembaga Urus Air Selangor (LUAS), Jabatan Perkhidmatan Veterinar (JPV), Jabatan Alam Sekitar Negeri Selangor (JAS), Pejabat Daerah dan Tanah Kuala Langat (PDTKL) dan Majlis Perbandaran Kuala Langat (MPKL).

Kuala Langat terkenal dengan beberapa pantai peranginan, termasuk Pantai Morib, Pantai Kelanang dan Pantai Tanjung Rhu.

Susulan itu Hee berkata, beberapa tindakan dan usaha lanjut akan dilakukan segera antara JPV akan mengarahkan semua pengusaha terbabit melaksanakan kerja-kerja pembersihan dan penyelenggaraan ke atas ladang ternakan dan sistem kumbahan dengan segera.

“Aktiviti penternakan babi di Selangor adalah tertakluk kepada Enakmen Pengawalan Penternakan Babi 1991 dan Kaedah-Kaedah Pelesenan Penternakan Babi (Negeri Selangor) 2012, serta Garis Panduan Pengurusan Sisa Buangan Ternakan Babi (Edisi 1, 2019) yang dikuatkuasakan JPV Selangor.

“Najis ternakan perlu dilupuskan di luar kawasan ladang ternakan dan dihantar ke tapak pelupusan yang dibenarkan.

“LUAS akan mengarahkan pemilik tanah berkaitan untuk melaksanakan segera tindakan pemulihan saliran parit di dalam tapak sehingga air yang dilepaskan keluar daripada lot tanah tidak mencemarkan.

“Pensampelan kualiti air juga akan dilaksanakan dan tindakan perundangan akan diambil sekiranya terdapat elemen pencemaran berlaku,” katanya.

Beliau berkata, agensi berkaitan terutama JKV Selangor mengambil langkah proaktif dengan mengawal selia aktiviti penternakan babi di seluruh Selangor dari masa ke semasa.

“Berdasarkan rekod JPV, sejumlah 118 premis ternakan babi aktif beroperasi di daerah Kuala Langat dan sebahagian kecil di daerah Sepang.

“Ternakan ini dijalankan di atas tanah lot berstatus pertanian. Kesemua premis ini beroperasi dengan lesen yang didaftarkan oleh JPV,” katanya.


Lawan lempar tuduhan, hanya cubaan rosakkan imej PAS-PN

Pihak lawan dilihat cuba merosakkan imej bersih PAS dan Perikatan Nasional (PN) dengan melemparkan pelbagai tuduhan menjelang Pilihan Raya Negeri (PRN) yang bakal berlangsung tidak lama lagi.

Ketua Dewan Ulama PAS Pusat, Datuk Ahmad Yahaya berkata antara tuduhan dilemparkan termasuklah PN berbelanja mewah pada PRU-15 lalu kerana menerima dana daripada syarikat judi dan tauke-tauke besar.

“Malah PAS dikatakan menyogok pengundi hingga jumlah diperolehi parti ini tinggi. Kita pun tak tahu daripada mana mereka dapat angka itu tetapi yang pasti semua itu hanyalah fitnah dilempar terhadap PAS.

“Kita melihat bagaimana musuh politik sedaya upaya mencari perkara yang boleh melemahkan PAS kerana dalam PRU lalu, pengundi sudah membuat penilaian mengenai latar belakang Pakatan Harapan (PH) dan Barisan Nasional (BN).

“Kedua-dua gabungan itu memiliki pelbagai beban hingga akhirnya rakyat melihat hanya PN saja yang bersih, berintegriti dan menawarkan tawaran hebat, prihatin serta stabil,” katanya ketika berucap pada Majlis Makan Malam Dana PRN PAS Kedah, malam tadi.

Majlis makan malam itu berjaya mengutip hampir RM500,000 termasuk daripada pihak-pihak yang sudah menyatakan komitmen namun tidak dapat hadir.

Beliau yang juga Pesuruhjaya PAS Kedah berharap majlis tersebut akan dihebahkan di semua platform termasuk di media-media sosial sebagai salah satu cara untuk menjawab tuduhan dan fitnah yang dilemparkan terhadap PAS-PN.

“Kita buat secara terbuka sedangkan sebelum ini, sudah berapa banyak kutipan dana dibuat secara sembunyi-sembunyi? Hakikatnya di rumah-rumah terdapat tabung buluh, tin, pelbagai jenis bekas disediakan semata-mata untuk menyumbang kepada parti dan terbukti sumbangan itu menyebabkan PAS boleh berbelanja sewaktu PRU lalu.

“Saya anjurkan untuk kita hebahkan majlis ini. Biar kita sebut malam ini ada yang mewakafkan tanah, ada sumbangan daripada Yayasan Amal Kedah, wakil rakyat dan Dewan Pemuda untuk memberi galakan kepada penyokong agar turut serta memberi sumbangan,” katanya.

Sebelum ini, Kerajaan Negeri Kedah mengumumkan penutupan operasi semua premis judi dan loteri di negeri itu.


Muhyiddin tak perlu letak jawatan Pengerusi PN: Naib Presiden PAS

Walaupun Perikatan Nasional (PN) hanya menang tiga kerusi pada Pilihan Raya Negeri (PRN) Johor semalam, (12 Mac 2022), Pengerusi PN, Tan Sri Muhyiddin Yassin tidak perlu berundur daripada mengetuai gabungan itu.

Malah, Naib Presiden PAS Senator Datuk Idris Ahmad berkata perkara itu tidak dibincangkan dalam kalangan ahli dan pimpinan PN yang melibatkan Bersatu, PAS dan Gerakan.

“Tiada keperluan untuk Tan Sri Muhyiddin Yassin melepaskan jawatannya sebagai Pengerusi Perikatan Nasional susulan prestasi gabungan itu pada PRN Johor. Walaupun PN hanya memenangi tiga kerusi dalam PRN Johor, ia tidak bermakna Ahli Parlimen Pagoh itu perlu meletakkan jawatan.

“Setakat ini perkara itu kita tak pernah bincang pun… nak tukar (Pengerusi PN) sama ada waktu menang atau kalah… siapa pengerusi PN, kita tak pernah bincang.

“Berjalan macam biasalah. Kalau kita tengok, dalam pertandingan baru-baru ini, PN tidak hilang wang pertaruhan banyak. PAS pun hanya satu sahaja hilang wang pertaruhan iaitu di kawasan DUN Paloh,” katanya dipetik dari Awani selepas merasmikan Pertandingan Futsal Piala Datuk Haji Idris Ahmad di Kamunting, Perak pada Ahad.

Ditanya sama ada PAS akan kekal dengan PN atau ‘kembali’ kepada Muafakat Nasional (MN) atau bergerak bersendirian bagi menghadapi Pilihan Raya Umum Ke-15 (PRU-15), Idris tidak menjawab secara jelas.

Sebaliknya beliau berkata, PAS konsisten untuk bergerak atas semangat perpaduan parti antara PAS, Bersatu, UMNO atau dengan mana-mana parti yang mahu bekerjasama dengan PAS.

“Setakat hari ini PAS kekal dalam bentuk perpaduan, kita terima perpaduan. Kita nak, daripada awal lagi kita konsisten. Sama ada dengan UMNO ataupun dengan Bersatu dan parti-parti yang bersedia untuk bersama dengan kita. Kita terimalah,” katanya.


Paras sungai empat negeri surut tapi MetMalaysia ramal hujan berterusan

Paras air di beberapa sungai utama di empat negeri – Selangor, Negeri Sembilan, Melaka dan Johor – yang mencatatkan peningkatan selepas hujan lebat petang semalam, dilaporkan berada pada paras selamat hari ini (8 Oktober 2022).

Namun, pada masa sama Jabatan Meteorologi Malaysia (MetMalaysia) mengeluarkan amaran sebahagian besar negeri di Semenanjung, selain Sabah dan Sarawak, diramal hujan berterusan dan ribut petir bermula hari ini hingga Isnin ini.

Ketua Pengarah Jabatan Bomba dan Penyelamat Malaysia (JBPM) Datuk Seri Mohammad Hamdan Wahid berkata anggota bomba melakukan pemantauan semalam dan paras air di sungai seperti yang dinyatakan itu berada pada tahap normal.

“JBPM juga sudah menghantar laporan kepada Task Force Banjir memaklumkan kenaikan air di sungai itu hanya bersifat sementara.

“Setakat ini, tidak berlaku banjir dan tiada penduduk yang dipindahkan ke PPS,” katanya pada sambutan Hari Sukan Negara Peringkat Kementerian Perumahan dan Kerajaan Tempatan (KPKT) di Stadium Pancarona, Presint 18, di Putrajaya hari ini.

Sehingga jam 8 pagi tadi tiada mangsa dipindahkan ke pusat pemindahan sementara (PPS), manakala dua PPS di Kluang, Johor sudah ditutup semalam, katanya.

Terdahulu, media melaporkan sehingga tengah malam tadi paras air enam sungai di lima negeri telah melepasi tahap bahaya.

Data laman sesawang info banjir Jabatan Pengairan dan Saliran (JPS) setakat jam 12 tengah malam ini, menunjukkan negeri-negeri yang terlibat adalah Kedah, Selangor, Negeri Sembilan, Melaka dan Johor.

Di Selangor, paras Sungai Buloh di Paya Jaras berada pada 24.51 meter (m) mencecah paras bahaya.

Di Kedah melibatkan Sungai Anak Bukit di Jambatar TAR, Kota Setar merekodkan bacaan 1.57m.

Negeri Sembilan pula melibatkan Sungai Linggi di Kampung Linsum, Seremban dan Sungai Jimah di Kampung Jimah, Port Dickson yang masing-masing mencatatkan bacaan 9 meter dan 8.61 meter melepasi paras amaran.

Turut melebihi tahap amaran iaitu Sungai Melaka di Batu Hampar, Melaka Tengah dengan bacaan 1.79m serta Parit Keliling di Kampung Pasir, Johor Bahru dengan bacaan 0.61m.

Sementara itu, jadual ramalan cuaca MetMalaysia yang dikongsi Agensi Pengurusan Bencana Negara (NADMA) meramalkan sebahagian besar negeri di Semenanjung, selain Sabah dan Sarawak, dijangka hujan berterusan dan ribut petir bermula hari ini sehingga Isnin ini.

Mengikut ramalan hari ini, beberapa tempat di Kedah, Pulau Pinang, Perak, Selangor, Johor, Sabah dan Sarawak serta kawasan pantai Perlis dijangka hujan pada sebelah pagi.

Pada sebelah petang, ribut petir diramal di beberapa tempat di Perlis, Kedah, Perak, Kelantan, Terengganu, Pahang, Selangor, Negeri Sembilan, Johor, Sabah dan Sarawak serta kawasan pantai Pulau Pinang.

Cuaca sama diramal berlaku pada sebelah malam di satu dua tempat di Perak, Kelantan, Terengganu dan Pahang, manakala beberapa kawasan di Perlis, Kedah, Pulau Pinang, Sarawak dan Sabah, hujan.

Pada Ahad, cuaca sebelah pagi diramal hujan di kawasan pantai Perak, Pulau Pinang, Negeri Sembilan dan Melaka, selain cuaca sama diramal berlaku di beberapa kawasan di Perlis, Kedah, Selangor, Johor, Sarawak dan Sabah.

Sebelah petang Ahad pula, ribut petir dijangka melanda beberapa kawasan di Kedah, Perak, Perlis, Kelantan, Terengganu, Pahang, Selangor, Negeri Sembilan, Johor, Sarawak dan Sabah.

MetMalaysia meramalkan ribut petir melanda beberapa kawasan di Perak, Kelantan, Terengganu, Pahang dan Wilayah Persekutuan Labuan, pada sebelah malam, selain satu dua tempat di pedalaman Perlis dan Kedah, manakala di sesetengah kawasan di Sarawak serta Sabah dilanda hujan.

Pada Isnin ini, sebelah pagi diramal hujan di sebahagian besar negeri seluruh negara membabitkan satu dua tempat di Perlis, Kedah, Perak, Selangor, Wilayah Persekutuan Kuala Lumpur, Negeri Sembilan, Johor, Pulau Pinang, Melaka dan Sarawak, manakala satu dua tempat di pedalaman Sabah dilanda ribut petir.

Pada sebelah petang pula, ribut petir kembali di beberapa kawasan di Perlis, Kedah, Perak, Kelantan, Terengganu, Pahang, Selangor, Wilayah Persekutuan Kuala Lumpur, Negeri Sembilan, Johor, Sarawak dan Sabah.

Ribut petir dijangka berlarutan sehingga malam membabitkan beberapa kawasan di Perak, Kelantan, Terengganu dan Pahang, manakala satu dua tempat di pedalaman Kedah, selain Tawau dan Kudat di Sabah dilanda hujan.


Bursa Malaysia jatuh menghampiri paras terendah tiga tahun lalu

Bursa Malaysia dibuka rendah pada Jumaat, mengambil petunjuk daripada penurunan Wall Street dalam tempoh semalaman ekoran kebimbangan mengenai kenaikan kadar faedah yang lebih besar di Amerika Syarikat (AS) selain kelemahan dalam pasaran serantau.

Pasaran bursa lemah itu menghampiri paras terendah tiga tahun lalu ketika kerajaan campuran mengheret bekas Perdana Menteri Tan Sri Muhyiddin Yassin untuk didakwa di mahkamah hari ini dengan pemerhati menyifatkan ia satu lagi pendakwaan bermotif politik terhadap pembangkang.

Malah, laporan berita juga memetik peorang peniaga berkata berita pendakwaan Pengerusi Perikatan Nasional (PN) itu juga membawa kepada kegelisahan pasaran.

Pada 9.05 pagi, FTSE Bursa Malaysia KLCI (FBM KLCI) yang menjadi penanda aras pasaran merosot 6.85 mata kepada 1,442.68 daripada 1,449.53 ketika ditutup pada Khamis. Indeks utama itu dibuka 3.73 mata lebih rendah kepada 1,445.80, lapor Benama.

Lingkungan pasaran adalah negatif dengan kaunter rugi mengatasi kaunter untung sebanyak 256 berbanding 83, manakala 202 kaunter tidak berubah, 1,704 kaunter tidak diniagakan dan 33 yang lain digantung.

Jumlah dagangan sebanyak 253.85 juta unit bernilai RM205.02 juta.

Dalam nota penyelidikan hari ini, Malacca Securities Sdn Bhd menjelaskan FBM KLCI terus susut ke dalam wilayah negatif memandangkan keputusan Bank Negara Malaysia (BNM) yang mengekalkan kadar dasar semalaman (OPR) sememangnya telah dijangkakan.

Firma pembrokeran itu menjangkakan sentimen global kekal tegang sebelum data senarai pembayaran gaji bukan ladang AS dikeluarkan lewat hari ini.

“Berdasarkan sentimen negatif di luar negara, kami percaya pasaran saham tempatan mungkin mengalami dagangan secara berhati-hati ekoran risiko global yang semakin meningkat,” tambahnya.

Menurutnya prestasi negatif Wall Street mungkin menyebabkan lagi penjualan ketara saham teknologi di peringkat tempatan.

“Sementara itu, sentimen saham perbankan mungkin terjejas, berikutan kelemahan dari AS.

“Bagaimanapun, sektor pelancongan dan penerbangan dijangka memperoleh daya tarikan dalam situasi tema pembukaan semula ekonomi,” jelasnya.

Dalam pada itu, saham wajaran tinggi Bursa Malaysia iaitu Public Bank susut dua sen kepada RM4.11, Petronas Chemical turun lima sen kepada RM6.95, Tenaga turun lapan sen kepada RM9.37 dan CIMB tidak berubah pada RM5.50, manakala Maybank naik satu sen. kepada RM8.72.

Antara saham aktif, Cape EMS melonjak 49 sen kepada RM1.39, Hong Seng Consolidated menokok satu sen pada 15.5 sen, AwanBiru Technology menambah 1.5 sen kepada 46 sen dan Eden Inc naik setengah sen kepada RM1.80, manakala Vinvest Modal kekal tidak berubah pada 22.5 sen.

Di papan indeks, Indeks FBM Emas susut 42.02 mata kepada 10,530.48; Indeks FBM 70 kurang 21.39 mata kepada 13,432.28; Indeks FBMT 100 turun 40.88 mata kepada 10,208.37; Indeks FBM Emas Syariah menguncup 52.93 mata kepada 10,757.24, dan Indeks ACE FBM susut 17.90 mata kepada 5,428.70.

Mengikut sektor, Indeks Perkhidmatan Kewangan turun 26.27 mata kepada 16087.73; Indeks Tenaga kurang 8.25 mata kepada 874.84; Indeks Perladangan menguncup 14.34 mata kepada 6,815.59 serta Indeks Produk dan Perkhidmatan Perindustrian susut 1.98 mata kepada 173.85.


Imigresen rugi RM81.69 juta, syarikat kendali pas sementara terlepas penalti

Kelemahan pemantauan dan perjanjian yang tidak jelas telah menyebabkan Jabatan Imigresen Malaysia (JIM) kerugian sebanyak RM81.69 juta berikutan penalti yang tidak dikenakan terhadap sebuah syarikat yang mengendalikan kutipan hasil Pas Lawatan Kerja Sementara (PLKS) secara dalam talian.

Bernama melaporkan, menerusi Laporan Ketua Audit Negara (LKAN) Tahun 2020 yang dikeluarkan hari ini, JIM didapati tidak mengenakan penalti terhadap kelewatan serahan pelekat PLKS kepada pengguna berjumlah RM73.89 juta serta penalti kelewatan remitan dan penalti kesilapan mencetak pelekat itu masing-masing berjumlah RM0.49 juta dan RM7.31 juta.

“Pengauditan yang dijalankan di Bahagian Pekerja Asing dan Bahagian Kewangan di Ibu Pejabat JIM bagi tahun kewangan 2020 itu turut mendapati tuntutan caj perkhidmatan PLKS oleh syarikat perkhidmatan berjumlah RM25.94 juta juga belum dibayar kerana kelewatan Kementerian Dalam Negeri (KDN) memuktamadkan perjanjian tambahan,” menurut laporan itu.

Justeru, pihak audit mengesyorkan JIM agar melakukan penambahbaikan dan tindakan sewajarnya bagi memastikan syarat dan klausa perjanjian dipatuhi dan dikuatkuasakan bagi menjamin kepentingan kerajaan.

“Sebarang pengecualian hendaklah mendapat kelulusan bertulis daripada pihak yang memberi kuasa dan JIM perlu mewujudkan mekanisme pemantauan secara berkala terhadap perkhidmatan yang disediakan oleh syarikat berkenaan,” menurut laporan itu.

Laporan itu juga menyebut pemantauan perlu dilakukan terutamanya berkaitan pelekat PLKS yang rosak, lewat serah dan belum digunakan bagi memastikan ia diserahkan kepada pengguna dalam tempoh masa yang ditetapkan dan tidak disalah guna.

Selain itu, laporan berkenaan juga mengesyorkan KDN dan JIM untuk memastikan perjanjian tambahan dimuktamadkan secepat mungkin bagi menjamin kepentingan kerajaan dan mengelakkan masalah pembayaran kepada syarikat terlibat.

“Tempoh perjanjian perkhidmatan secara dalam talian pembaharuan PLKS antara KDN dengan syarikat perkhidmatan berkenaan adalah dari Mei 2015 hingga Mei 2020 dan KDN telah mengemukakan permohonan perlanjutan perjanjian kepada Kementerian Kewangan pada 20 Mei 2020.

“Kementerian Kewangan pada 12 Jun 2020 telah meluluskan permohonan berkenan bagi tempoh tiga tahun mulai 23 Mei 2020 hingga 22 Mei 2023 bagaimanapun semakan audit mendapati perjanjian tambahan belum dimuktamadkan,” menurut laporan itu.


Lepas ini UMNO cadang tubuh Lembaga Kambing pula: Rafizi

Cadangan UMNO untuk menubuhkan Lembaga Unggas Negara hanya semata-mata untuk menangani kenaikan harga ayam menerima kritikan Rafizi Ramli.

Bakal Timbalan Presiden PKR itu menyindir cadangan UMNO yang diputuskan semasa Mesyuarat Tertinggi (MT) semalam dengan menyifatkan ia suatu yang melucukan.

“Idea UMNO untuk menangani masalah kenaikan kos makanan dan sara hidup ialah dengan menubuhkan Lembaga Unggas (Ayam) Kebangsaan.

“Selepas ini apabila harga kambing pula naik, UMNO akan menubuhkan Lembaga Kambing Kebangsaan,” katanya dalam satu kenyataan hari ini.

Rafizi berkata cadangan UMNO hanya akan menambah beban kepada rakyat apabila terpaksa membayar gaji mereka yang dilantik dalam lembaga tersebut dan kemudiaan tidak akan menyelesaikan masalah harga ayam yang naik.

“Akhirnya, tindakan ini hanya menambah bebanan kewangan kepada rakyat yang terus menanggung gaji, elaun dan belanja ahli-ahli politik dari parti-parti mereka yang dilantik untuk menjadi bos-bos kepada lembaga ayam, lembaga kambing dan lain-lain,” katanya lagi.

Sebaliknya, Rafizi mencadangkan supaya mewujudkan stok penimbal (stockpile) serta penstrukturan semula sejumlah kementerian agar pengurusan rantaian bekalan ditangani dengan lebih berkesan tanpa pertindihan kuasa antara kementerian.

Jelasnya, krisis ketika ini tidak begitu berbeza dengan apa yang berlaku pada era 1970-an, ketika berlakunya perang dan konflik geopolitik, inflasi, sekatan bekalan minyak mentah dan kekurangan bekalan bijirin.

“Negara-negara yang lebih bersedia (dari segi dasar kelangsungan makanan, keupayaan kerajaan menyelaraskan kembali bekalan makanan dan kekukuhan kewangan negara) berjaya menangani gangguan sebegini tanpa menyebabkan kesengsaraan rakyat, sedangkan negara-negara yang lemah tadbir urusnya akan menyeksa rakyat (seperti yang berlaku di Sri Lanka sekarang),” katanya.

Kerajaan juga tidak sepatutnya menyalahkan konflik antarabangsa bagi menutup kegagalan mereka, katanya lagi.

Rafizi berkata konsep stok penimbal terbukti berkesan dan telah digunakan sehingga kini, ia terbukti semasa dunia berdepan krisis makanan pada era 1979-an.

“Dasar stok penimbal memberi kuasa dan peruntukan kepada kerajaan persekutuan untuk menggunakan peruntukan untuk membeli dan menyimpan secara pukal bekalan makanan dan keperluan utama rakyat (termasuk petrol dan diesel).

“Simpanan pukal stok penimbal ini akan digunakan dengan disuntik ke pasaran apabila ada gangguan bekalan yang menyebabkan kenaikan harga mendadak,” katanya sambil menambah langkah itu juga akan membantu menstabilkan harga barangan keperluan.

Katanya, ada banyak cara dan instrumen kewangan yang boleh digunakan untuk membina stok penimbal negara, antaranya hedging atau kontrak pembelian masa depan.

Justeru, katanya lagi, kerajaan patut menubuhkan badan seperti National Commission on Supplies and Shortages Amerika Syarikat, yang merupakan badan bebas yang bertanggungjawab membina stok penimbal bagi menguruskan risiko gangguan bekalan makanan.


Arab Saudi benar umat Islam Malaysia pilih tiga jenis visa umrah

Kerajaan Arab Saudi membenarkan umat Islam Malaysia memilih tiga jenis visa elektronik bagi menunaikan umrah menerusi Program Doyof Al-Rahman atau tetamu Allah.

Jenis visa yang disediakan menerusi program itu ialah visa lawatan untuk tujuan umrah; visa umrah melalui ejen asing; dan visa transit umrah.

Doyof Al-Rahman adalah salah satu daripada beberapa program yang telah dilancarkan di bawah payung Wawasan Saudi 2030.

Program ini bertujuan untuk meningkatkan pengalaman dan kemampuan haji dan umrah serta perkhidmatan yang diberikan kepada tetamu Allah, lapor SaudiGazette.

Negara-negara yang akan mendapat manfaat daripada tiga visa umrah termasuk United Kingdom, Kanada, Amerika Syarikat, China, Jepun, Jerman, Perancis, Itali, Kazakhstan, Brunei, Andorra, Austria, Belgium, Bulgaria, Croatia , Cyprus, Republik Czech, Denmark, Estonia, Finland, Hungary, Belanda dan Greece.

Senarai itu juga termasuk Iceland, Ireland, Latvia, Liechtenstein, Lithuania, Luxembourg, Malta, Monaco, Montenegro, Norway, Poland, Portugal, Romania, Russia, San Marino, Slovakia, Slovenia, Sepanyol, Sweden, Switzerland, Ukraine, Australia dan New Zealand.

Sementara itu, direktorat pasport atau Jawazat di Makkah memberi amaran akan mengenakan denda sehingga SR25,000 terhadap mana-mana penyedia perkhidmatan haji dan umrah yang gagal memastikan setiap jemaah mereka kembali ke negara asal sebelum tempoh visa tamat.

“Bagi setiap jemaah yang tinggal melebihi tempoh visa, pihak berkuasa akan mengenakan denda SR25,000 terhadap penyedia perkhidmatan haji dan umrah,” kata jurucakap Jawazat, Kapten Abdul Rahman Al-Qathami.

Menurutnya penalti akan dikenakan kepada syarikat haji dan umrah kerana mereka sepatutnya bertanggungjawab menghantar balik jemaah sebelum visa mereka tamat.

Sebanyak 208 syarikat telah didapati bersalah melakukan pelanggaran dan penalti dikenakan ke atas setiap syarikat tersebut, katanya sambil menyatakan bahawa denda terhadap pelanggaran itu akan bermula daripada SR25,000 bagi setiap jemaah. – SaudiGazette


Slovenia gantung vaksin J&J setelah gadis 20 tahun meninggal

Slovenia menggantung penggunaan vaksin Covid-19 Johnson & Johnson (J&J), sementara siasatan terhadap kematian seorang wanita berusia 20 tahun dijalankan, tatkala ribuan penduduk berkumpul mengadakan bantahan terhadap vaksinasi itu.

Penggantungan itu dibuat sehingga pakar mengkaji sama ada kematian itu ada kaitan antara strok dan vaksin yang diterimanya dua minggu lebih awal, kata Menteri Kesihatan, Janez Poklukar, hari ini.

Suntikan dos tunggal vaksin Covid-19 menjadi popular dalam beberapa minggu terakhir di Slovenia setelah pihak berkuasa memperkenalkannya secara meluas, yang juga menjadi satu keperluan kepada kakitangan syarikat dikendalikan kerajaan.

J&J adalah vaksin dos tunggal yang diluluskan pengawal selia ubat-ubatan Kesatuan Eropah (EU) pada Mac lalu, bagi melawan virus Covid-19.

Kerajaan negara itu membuat pembelian tambahan sebanyak 100,000 dos J&J dari Hungary susulan permintaan yang semakin meningkat.

Kematian wanita itu minggu ini adalah kes serius kedua melibatkan suntikan vaksin J&J yang telah diberikan kepada kira-kira 120,000 warganegara Slovenia, lapor agensi berita STA.

Bagaimanapun, faedah daripada suntikan vaksin itu melebihi daripada risiko, kata Poklukar.

Namun, pengumuman itu mendorong tunjuk perasaan pada Rabu yang dirancang di ibu kota, Ljubljana, terhadap vaksinasi dan langkah sekatan yang dikenakan bagi membendung penularan Covid-19.

Sebelum ini, demonstrasi serupa menarik ribuan penduduk dengan baru-baru ini penunjuk perasaan bertempur dengan polis. Menjelang perhimpunan hari ini, polis memasang pagar dan menggesa penunjuk perasaan bertenang.

Seperti negara-negara di Tengah dan Barat Eropah, Slovenia menyaksikan peningkatan jangkitan Covid-19 sejak beberapa minggu lalu.

Negara yang mempunyai populasi kira-kira dua juga penduduk itu telah memberi suntikan vaksin kepada hampir 48 peratus rakyatnya, terendah berbanding negara lain di Eropah.

Slovenia menggunakan vaksin J&J terhadap rakyatnya yang berusia 18 tahun ke atas, di sebalik sesetengah negara yang menetapkan vaksin itu kepada individu lebih tua. – Agensi


Suruhanjaya Pelantikan Kehakiman: Usah biar hakim ‘melutut’ kepada peguam

Bekas Ketua Hakim Negara Tun Abdul Hamid Mohamad berpendapat hak prerogatif Perdana Menteri untuk melantik ahli Suruhanjaya Pelantikan Kehakiman (SPK) tidak boleh diserahkan kepada badan peguam, selain cadangan berkenaan adalah kisah 14 tahun lalu yang diulang semula.

Beliau bimbang jika badan peguam dibenar melantik anggota SPK, maka hakim terpaksa ‘melutut’ kepada peguam yang menjadi anggota SPK ketika peguam berkenaan hadir dalam sesuatu kes di mahkamah.

Selain itu beliau berkata pendirian badan peguam, termasuk Majlis Peguam Malaysia dalam beberapa isu, hampir sama dengan yang diberikan pertubuhan bukan kerajaan (NGO) bukan Islam, Pakatan Harapan (PH), terutama DAP.

“Pendirian Majlis Peguam boleh dilihat daripada kenyataan-kenyataan akhbar yang dikeluarkannya yang menyerupai pendirian orang-orang dan NGO-NGO bukan Islam, PH, khususnya DAP dalam hampir semua isu.

“Ahli-ahli majlis dan persatuan-persatuan peguam yang berpendirian seperti itulah yang akan dilantik sebagai majoriti ahli-ahli SPK. Mereka pula tentulah akan mengutamakan calon-calon yang berpendirian serupa dengan mereka untuk dilantik menjadi Pesuruhjaya Kehakiman dan Hakim untuk dinaikkan pangkat hingga menjadi Ketua Hakim Negara.

“Saya juga menghujahkan bahawa akibatnya, Hakim-Hakim akan, “melutut” kepada peguam-peguam yang menjadi ahli-ahli suruhanjaya itu apabila peguam-peguam itu hadir di hadapan mereka dalam sesuatu kes di mahkamah. Paling kurang, ia akan menyebabkab rasa tidak adil kepada pihak sebelah lagi,” katanya dalam kenyataan hari ini.

Sehubungan itu, Abdul Hamid menolak syor “Pelantikan ahli-ahli Suruhanjaya Pelantikan Kehakiman tidak dibuat oleh Perdana Menteri sebaliknya, diberi kepada beberapa institusi lain seperti Majlis Peguam Malaysia, Persatuan Undang-Undang Sabah, Persatuan Peguambela Sarawak dan Jawatankuasa Pemilih Parlimen.”

Beliau berharap peruntukan yang ada sekarang tidak dipinda, namun tidak mengapa jika Yang di-Pertuan Agong melantik mereka.

“Dengan peruntukan yang ada sekarang pun, seorang peguam yang sudah bersara sepenuhnya, yang namanya sudah tidak digunakan lagi oleh firma lamanya dan dia tidak mempunyai apa-apa saham lagi dalam firma itu atau yang lainnya, boleh dilantik sebagai ahli SPK,” katanya yang menceritakan syor itu pernah dibangkitkan kira-kira 14 tahun lalu ketika pentadbiran Tun Abdullah Ahmad Badawi.

“Kebetulan pada masa undang-undang itu dibuat, saya adalah Ketua Hakim Negara dan tahu juga mengenainya. Maka, saya merasa bertanggungjawab untuk memaklumkan apa yang berlaku dan memberi pencerahan mengenainya. Rang undang-undang itu digubal oleh Majlis Peguam dan dibawa naik untuk dijadikan undang-undang oleh Dato’ Zaid Ibrahim, Menteri di Jabatan Perdana Menteri (JPM) pada masa itu.

“Tan Sri Gani Patail, Peguam Negara pada masa itu, memberitahu saya “I have nothing to do with it.” Dalam kata-lain lain, Jabatan Peguam Negara (JPN) yang sepatutnya menggubalnya, telah diketepikan.”

Abdul Hamid menjelaskan beliau memberi hujah bahawa jika undang-undang itu dilaksanakan, ahli-ahli SPK tersebut akan lebih mengutamakan calon-calon yang pendirian mereka mengenai tafsiran undang-undang dan peranan hakim-hakim dan badan kehakiman adalah serupa dengan Majlis Peguam untuk dilantik atau dinaikkan pangkat.

“Saya percaya selain daripada beberapa nama yang saya telah sebutkan itu, tidak ada sesiapa yang mengetahui hal ini. Diharapkan maklumat dan pencerahan ini akan memberi manfaat kepada semua yang akan membuat keputusan mengenainya,” katanya.

KENYATAAN PENUH


Perbicaraan Shahrir Samad gagal isytihar RM1 juta April 2022

Perbicaran kes bekas Pengerusi Felda Tan Sri Shahrir Ab Samad yang didakwa gagal mengisytiharkan RM1 juta diterima daripada bekas Perdana Menteri Datuk Seri Najib Razak kepada Lembaga Hasil Dalam Negeri (LHDN), akan didengar di Mahkamah Tinggi Kuala Lumpur, April tahun depan.

Timbalan Pendakwa Raya Mohd ‘Afif Ali berkata mahkamah menetapkan tarikh perbicaraan selama 11 hari bermula 6 April serta enam hari dari 17 hingga 19 Mei dan 23 hingga 25 Mei, tahun hadapan.

“Perbicaraan kes akan didengar di hadapan Hakim Datuk Ahmad Shahrir Mohd Salleh dan mahkamah juga menetapkan 11 Ogos ini untuk pengurusan kes selanjutnya,” katanya ketika dihubungi selepas pengurusan kes itu yang dijalankan secara dalam talian di hadapan Penolong Kanan Pendaftar Nur Azizah Jaafar hari ini.

Memetik laporan Bernama prosiding dalam talian itu turut disertai Timbalan Pendakwa Raya Natrah Fareha Rahmat dan Rasyidah Murni Azmi manakala peguam Syahrul Syazwan Salehin, mewakili Shahrir.

Shahrir, 71, didakwa melibatkan diri dalam pengubahan wang haram dengan cara tidak melaporkan pendapatan sebenar dalam Borang Nyata Cukai Pendapatan bagi Tahun Taksiran 2013 yang bertentangan dengan Seksyen 113 (1) (a) Akta Cukai Pendapatan 1967, iaitu tidak mengisytiharkan pendapatan diterima daripada Najib berjumlah RM1 juta melalui sekeping cek AmIslamic Bank Berhad bertarikh 27 Nov 2013.

Cek itu kemudian dimasukkan ke dalam akaun Public Islamic Bank milik tertuduh pada 28 Nov 2013.

Justeru, Shahrir didakwa melibatkan diri secara langsung dalam transaksi membabitkan hasil daripada sesuatu aktiviti haram dan dituduh melakukan kesalahan di LHDN, Cawangan Duta, Kompleks Pejabat Kerajaan, Jalan Tuanku Abdul Halim di sini pada 25 April 2014.

Pertuduhan mengikut Seksyen 4 (1) Akta Pencegahan Pengubahan Wang Haram dan Pencegahan Pembiayaan Keganasan 2001 yang memperuntukkan hukuman denda tidak melebihi RM5 juta atau penjara maksimum lima tahun atau kedua-duanya jika sabit kesalahan.


Tiada negara dapat sahkan lokasi Jho Low, PDRM alu-alukan maklumat

Lokasi sebenar Low Taek Jho atau Jho Low masih tidak diketahui memandangkan tiada negara ahli Polis Antarabangsa (INTERPOL) yang dapat mengesahkan keberadaan penjenayah dikehendaki tersebut.

Ketua Polis Negara, Tan Sri Acryl Sani Abdullah Sani sehingga hari ini INTERPOL tidak memberi makluman balas walaupun Malaysia sudah memohon dan mendapatkan ‘red notice’ bagi mengesan Jho Low untuk dibawa ke muka pengadilan sama seperti dihadapi bekas Perdana Menteri Datuk Seri Najib Razak.

“Sekiranya mana-mana negara ahli mengesan keberadaan penjenayah dikehendaki, INTERPOL negara berkenaan bertanggungjawab menyalurkan maklumat kepada negara yang memperoleh ‘red notice’ bagi memohon proses ekstradisi.

“Setakat ini, permohonan ekstradisi ke atas Low Taek Jho tidak dapat dibuat memandangkan tiada negara ahli INTERPOL yang mengesahkan keberadaan suspek di negara mereka,” katanya dalam kenyataan semalam.

Untuk rekod, Jho Low dikehendaki kerana bersekongkol dengan Najib dalam kes penyelewengan puluhan juta wang negara melibatkan 1Malaysia Development Berhad (1MDB).

Najib sudah didapati bersalah dan dihukum penjara 12 tahun selepas gagal dalam rayuan terakhirnya di Mahkamah Persekutuan, bagaimanapun Jho Low masih bebas dan tidak dapat didakwa lagi setakat ini.

Mengulas lanjut, Acryl Sani berkata ‘red notice’ ialah kategori yang hanya boleh diakses oleh agensi penguat kuasa negara ahli INTERPOL memandangkan suspek terbabit tidak memudaratkan keselamatan awam, berdasarkan penilaian INTERPOL.

Dalam pada itu, katanya, PDRM juga sudah memfailkan 13 pertuduhan di mahkamah terhadap Jho Low walaupun tanpa kehadirannya (in absentia) membabitkan kes 1MDB.

Selain PDRM, beliau berkata, pihak berkuasa asing di Singapura dan Amerika Syarikat (AS) turut menjalankan siasatan terhadap Jho Low dan kedua-dua negara sudah memfailkan pertuduhan terhadapnya.

“Sehingga kini, usaha menjejaki Jho Low masih giat dijalankan dan segala maklumat yang diterima mengenai keberadaan suspek di negara asing, diteliti kesahihannya oleh PDRM, termasuklah menggunakan saluran kerjasama pihak berkuasa di negara berkenaan.

“PDRM amat mengalu-alukan mana-mana pihak yang mempunyai maklumat berhubung lokasi Jho Low dan boleh menyalurkannya melalui talian CCID Infoline 013-2111222 (WhatsApp sahaja) atau mana-mana balai polis berhampiran,” katanya.

Sebelum ini, media melaporkan Jho Low didakwa masih bersembunyi di China dan perkara itu didedahkan penulis bersama buku ‘Billion Dollar Whale: The Man Who Fooled Wall Street, Hollywood, and the World’, Bradley Hope menerusi episod pertama program ‘Di Mana Jho Low’ yang disiarkan di platform aplikasi video YouTube, 31 Ogos lalu.

Menerusi episod itu, Hope bersama seorang penulis, Tom Wright turut berkongsi sekeping gambar memaparkan Jho Low bersama dua individu tidak dikenali di sebuah restoran di Disneyland Shanghai.

Hope berkata, gambar didakwa bertarikh 24 Disember 2019 itu diterimanya daripada sumber boleh dipercayai.

Hope sebelum ini melancarkan kempen menjejak Jho Low dengan meminta orang ramai mengesan ahli perniagaan dalam buruan itu.

Jho Low berdepan saman AS$3.78 bilion atau RM16.82 bilion yang difailkan oleh 1MDB dan empat anak syarikatnya.